Diari Oficial de la Generalitat Valenciana


Sumari del DOGV 8184, del 05-12-2017 (2017/11448)

RESOLUCIÓ de 24 de novembre de 2017, de la directora general de Justícia de la Conselleria de Justícia, Administració Pública, Reformes Democràtiques i Llibertats Públiques, per la qual es resol la petició d'inscripció dels nous Estatuts del Col·legi Oficial de Farmacèutics d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8184

Data del DOGV
:   05-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11823


Data del document
:   24-11-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 24 de novembre de 2017, de la directora general de Justícia de la Conselleria de Justícia, Administració Pública, Reformes Democràtiques i Llibertats Públiques, per la qual es resol la petició d'inscripció dels nous Estatuts del Col·legi Oficial de Farmacèutics d'Alacant. [2017/11325]  
Vist l'expedient de sol·licitud de modificació estatutària instruït a instàncies del Col·legi Oficial de Farmacèutics d'Alacant, inscrit amb el número 45 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció dels nous estatuts en el Registre citat, atenent els següents  
  
Fets  
Primer. La presidenta del Col·legi Oficial de Farmacèutics d'Alacant va presentar, en data de 14 de novembre de 2016, sol·licitud d'inscripció dels nous Estatuts del Col·legi Oficial de Farmacèutics d'Alacant, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. Els Estatuts del Col·legi Oficial de Farmacèutics d'Alacant van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana, per Resolució d'1 d'octubre de 2008, del director general de Justícia i Menor de la Conselleria de Justícia i Administracions Públiques (DOGV 5875, 21.10.2008).  
Tercer. No reunint la sol·licitud presentada la totalitat dels requisits exigits a l'efecte, amb data 18 de novembre de 2016, el Servei d'Entitats Jurídiques, de la Conselleria de Justícia, Administració Pública, Reformes Democràtiques i Llibertats Públiques, va remetre a l'esmentat col·legi ofici d'esmena respecte d'això.  
Quart. Per mitjà de sengles escrits de 24 de novembre de 2016 i 30 de novembre de 2016, la presidenta del Col·legi Oficial de Farmacèutics d'Alacant, va presentar documentació en contestació a l'ofici del Servei d'Entitats Jurídiques de 18 de novembre de 2016.  
Cinqué. En vista de part del contingut dels nous estatuts presentats pel col·legi, amb data 25 d'abril 2017, es va sol·licitar informe la Conselleria de Sanitat Universal i Salut Pública.  
Sisé. Amb data 9 de maig de 2017, la presidenta del Col·legi Oficial de Farmacèutics d'Alacant va presentar documentació relacionada amb l'expedient.  
Seté. Amb data 11 de maig de 2017, el Servei d'Entitats Jurídiques, de la Conselleria de Justícia, Administració Pública, Reformes Democràtiques i Llibertats Públiques, va acusar recepció de l'escrit de 9 de maig de 2017, del Col·legi.  
Huité. En vista de part del contingut dels nous estatuts presentats pel Col·legi, amb data 23 de maig de 2017, es va reiterar la sol·licitud d'informe la Conselleria de Sanitat Universal i Salut Pública, per considerar-ho necessari i convenient.  
L'anterior sol·licitud de 25 d'abril 2017, malgrat haver-se rebut per la Conselleria de Sanitat Universal i Salut Pública, segons justificant de recepció que consta en l'expedient, no fou contestada.  
Nové. Per mitjà d'ofici de 15 de juny 2017, la Conselleria de Sanitat Universal i Salut Pública va emetre un informe, en contestació a l'ofici de 25 d'abril de 2017, reiterat el 23 de maig de 2017.  
Deu. Per mitjà d'ofici de 23 de juny de 2017, el Servei d'Entitats Jurídiques, de la Conselleria de Justícia, Administració Pública, Reformes Democràtiques i Llibertats Públiques va remetre al Col·legi escrit d'inconvenients, en relació a la seua petició d'inscripció en el Registre de Col·legis Professionals i de Consells Valencians de Col·legis Professionals de la Comunitat Valenciana, dels seus nous estatuts.  
Onze. Amb data 17 d'agost de 2017, la presidenta del Col·legi Oficial de Farmacèutics d'Alacant va presentar al·legacions i documentació com a contestació a l'ofici de 23 de juny de 2017, pel Servei d'Entitats Jurídiques. En concret, en l'escrit esmentat s'acceptaven la totalitat de les observacions prèvies a efectuar el control de legalitat comunicades pel Servei d'Entitats Jurídiques citat.  
Dotze. Els nous Estatuts del Col·legi Oficial de Farmacèutics d'Alacant van ser aprovats per l'Assemblea General del Col·legi el 8 de novembre de 2016 i de 9 d'agost de 2017, segons certificats del secretari del Col·legi, amb el vistiplau de la presidenta, de data 11 de novembre de 2016 i 11 d'agost de 2017, respectivament.  
Tretze. Amb data 5 d'octubre de 2017, s'emet nou certificat del secretari del Col·legi i vistiplau de la presidenta, indicant que els nous estatuts han sigut ratificats en Junta de Govern Extraordinària de data 5 d'octubre de 2017.  
Catorze. El nou text dels estatuts figura com a annex a la present resolució, donant-se ací per reproduït.  
  
Fonaments de dret  
Primer. Revisada la sol·licitud de modificació dels Estatuts del Col·legi Oficial de Farmacèutics d'Alacant, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. La modificació estatutària ha sigut aprovada amb els requisits i formalitats previstos en el mencionat article i en els propis estatuts del col·legi.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la Disposició Final del Decret 4/2002, de 8 de gener, en virtut de les atribucions que té conferides pel Decret 87/2017, de 7 de juliol, del Consell, pel qual aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
  
Vistos l'article 36 de la Constitució i l'article 49.1.22.a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; els articles 11, 25 i 26 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure els nous Estatuts del Col·legi Oficial de Farmacèutics d'Alacant, en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Que es publique la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació; o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 24 de novembre de 2017.- La directora general de Justícia: Verónica López Ramón.  
  
  
ANNEX  
Estatuts del Col·legi Oficial de Farmacèutics d'Alacant  
  
PREÀMBUL  
  
L'article 36 de la vigent Constitució Espanyola estableix que la Llei regularà les peculiaritats pròpies del Règim Jurídic dels Col·legis Professionals i l'exercici de les professions titulades. L'estructura interna i el funcionament dels Col·legis hauran de ser democràtics. La Llei 2/1974, de 13 de febrer, de Col·legis Professionals, ha estat successivament modificada per a adaptar-la al text constitucional i a la normativa comunitària (Llei 74/1978, de 26 de desembre; Llei 7/1997, de 14 d'abril; Reial Decret llei 6/2000, de 23 de juny; Llei 25/2009, de 22 de desembre; i Llei 5/2012, de 6 de juliol).  
En matèria competencial, l'article 49.1, apartat 22, de l'Estatut d'Autonomia de la Comunitat Valenciana, atribueix a la Generalitat la competència en matèria de Col·legis Professionals i exercici de professions titulades, sense perjuí del que disposen els articles 36 i 139 de la Constitució. La Comunitat Valenciana, fent ús de tal competència, va promulgar la Llei 6/1997, de 4 de desembre, de Consells i Col·legis Professionals de la Comunitat Valenciana.  
El Col·legi Oficial de Farmacèutics d'Alacant amb subjecció a les anteriors normes així com a la Disposició transitòria Primera de la Llei 6/1997, de 4 de desembre, de Consells i Col·legis Professionals de la Comunitat Valenciana, per acord de la seua Assemblea General Extraordinària del dia 8 de novembre de 2016, en la Sala d'Actes del Col·legi Oficial de Farmacèutics de la Província d'Alacant a les 20.00 h, en primera convocatòria, i a les 20.30 h, en segona convocatòria, ha procedit a aprovar els següents estatuts, que han sigut prèviament sotmesos al control de legalitat establit en l'art. 11.1 de la ja esmentada Llei 6/1997.  
  
  
  
  
TÍTOL PRIMER  
DISPOSICIONS GENERALS.  
NATURALESA JURÍDICA I PRINCIPIS INFORMADORS  
  
Article 1  
Els presents estatuts, una vegada aprovats per l'Assemblea General del Col·legi Oficial de Farmacèutics d'Alacant, entraran en vigor el mateix dia que es publiquen en el Diari Oficial de la Generalitat Valenciana  
  
Article 2  
D'acord amb allò que s'ha preceptuat en l'article 3r de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, que els qualifica com a Corporacions de Dret Públic, reconegudes per la Constitució i emparades per l'Ordenament Jurídic, amb personalitat jurídica pròpia i plena capacitat per al compliment dels seus fins, el Col·legi Oficial de Farmacèutics de la Província d'Alacant es troba constituït amb sotmetiment a la Constitució i a la resta de l'Ordenament Jurídic, proclamant que tota la seua estructura interna i sistema de funcionament representatiu, respectarà sempre el principi democràtic.  
  
Article 3  
El Col·legi Oficial de Farmacèutics de la Província d'Alacant agrupa oficialment i obligatòriament en el seu si tots els qui i totes les qui tinguen en el territori d'aquesta província el domicili professional únic o principal de l'activitat, siga quina en siga la modalitat d'exercici, sempre que es realitze en virtut del seu títol de llicenciat/da i/o graduat/da en Farmàcia, així com aquells que no estant obligats a incorporar-se al Col·legi, voluntàriament decidisquen fer-ho. Per al cas d'activitats de caràcter professional que siguen accessibles des d'altres titulacions diferents de la de grau en Farmàcia, la col·legiació serà obligatòria per als qui, per a accedir-hi, hagen fet ús del títol de llicenciat/da i/o graduat/da en Farmàcia. El Col·legi entregarà a tots els/les col·legiats/des l'oportú Carnet Professional, que contindrà fotografia adequada, firma, nom complet, número de DNI o NIF, si és el cas, número d'ordre col·legial i data de la seua expedició.  
  
  
Article 4  
El Col·legi Oficial de Farmacèutics de la Província d'Alacant tindrà el seu domicili o seu social en la ciutat d'Alacant, carrer Jorge Juan número 8, o allà on ulteriorment acorde la seua Assemblea General, i en aquest cas haurà de retre compte del trasllat al Consell General de Col·legis Oficials de Farmacèutics, al Consell Autonòmic de Col·legis Oficials de Farmacèutics, i a la conselleria competent en matèria de Col·legis Professionals, en compliment de l'article 24 de la Llei 6/1997, de 4 de desembre, de Col·legis Professionals de la Comunitat Valenciana.  
  
  
  
TÍTOL SEGON  
TÍTOLS, FUNCIONS I RELACIONS DEL COL·LEGI   
AMB LA GENERALITAT  
  
CAPÍTOL I  
FINS I FUNCIONS DEL COL·LEGI  
  
Article 5  
Són fins essencials del Col·legi Oficial de Farmacèutics de la Província d'Alacant:  
a) Ordenar la professió, dins del marc legal respectiu, en l'àmbit de la seua competència territorial provincial, en benefici tant de la societat a què serveix com dels interessos generals la protecció dels quals li correspon.  
b) Vigilar l'exercici de la professió, facilitar el coneixement i compliment de qualsevol tipus de disposicions legals que l'afecten, fer complir l'ètica professional i les normes deontològiques que li són pròpies, així com vetlar per l'adequat nivell de qualitat de les prestacions professionals dels/les col·legiats/des, la formació i el perfeccionament dels quals promourà.  
c) Defendre els interessos professionals dels/les col·legiats/des i la representació exclusiva de l'exercici de la professió, en l'àmbit de la seua competència.  
  
Article 6  
Per al compliment dels seus fins essencials, són funcions pròpies i especifiques del Col·legi Oficial de Farmacèutics de la Província d'Alacant:  
a) Ordenar, en l'àmbit de la seua competència, l'activitat professional dels/les col·legiats/des; vetlar per l'ètica, deontologia i dignitat professional, així com pel respecte degut als drets dels particulars contractants o usuaris dels seus serveis, la realització de totes les funcions que redunden en benefici de la protecció dels interessos dels consumidors i usuaris dels serveis dels col·legiats, i exercir la potestat disciplinària en l'ordre professional i col·legial.  
b) Procurar l'harmonia i col·laboració entre els/les col·legiats/des, impedint la competència deslleial o no ajustada a Dret entre ells/es.  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.  
d) Intervindre en els procediments d'arbitratge en aquells conflictes que, per motius professionals, se susciten entre col·legiats/des o en els quals el Col·legi siga designat per a administrar l'arbitratge.  
e) Encarregar-se del cobrament de les percepcions, remuneracions o honoraris professionals, quan el/la col·legiat/da ho sol·licite lliurement i expressament, en els casos en què el Col·legi tinga creats els serveis adequats i en les condicions que es determinen en els presents estatuts i Reglaments de Règim Interior, així com d'acord amb la legalitat vigent.  
  
f) Dictaminar o visar els treballs professionals dels/les col·legiats/des, quan així s'establisca per norma de compliment obligatori, o quan siga expressament sol·licitat. El visat no comprendrà els honoraris ni les altres condicions contractuals, la determinació de les quals se sotmetrà al lliure acord de les parts.  
g) Organitzar cursos de formació i perfeccionament per als seus col·legiats/des, l'assistència dels quals serà voluntària, així com organitzar activitats i serveis comuns de caràcter professional, cultural, assistències, de previsió i anàlegs que siguen d'interès per als/les col·legiats/des.  
h) Exercir en el seu àmbit la representació institucional i defensa de la professió davant les administracions, institucions, tribunals, entitats i particulars, amb legitimació per a ser part en tots els litigis que afecten els interessos professionals. I representar col·lectivament els/lefarmacèutics/ques col·legiats/des, siga quin en siga la modalitat d'exercici professional, en tots els conflictes que afecten de forma col·lectiva els interessos de naturalesa professional.  
i) Participar, d'acord amb la legislació corresponent, en els òrgans consultius de les administracions quan corresponga a la defensa i interessos de la professió.  
j) Exercir totes les funcions que li siguen encomanades per les administracions públiques que afecten la professió, i col·laborar amb aquestes, per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que puguen ser-los sol·licitades o que el Col·legi acorde formular per iniciativa pròpia.  
k) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels/les nous/ves col·legiats/des.  
l) Aprovar els seus pressupostos, així com regular i fixar les quotes dels seus col·legiats/des.  
m) Facilitar als tribunals, d'acord amb les lleis, la relació de col·legiats/des que, per la seua preparació i experiència professional, pogueren ser requerits per a intervindre com a perits en els assumptes judicials, així com emetre informes i dictàmens quan siga requerit per a això per qualsevol jutjat o tribunal.  
n) Emetre informes i dictàmens, de caràcter no vinculant, en procediments judicials o administratius en què se susciten qüestions relatives a honoraris professionals.  
o) Aprovar, modificar i reformar els seus estatuts i el Reglament de Règim Interior.  
p) Evacuar informe preceptiu sobre tots els projectes de normes del Consell que afecten la professió.  
q) Disposar, amb capacitat jurídica plena, de tots els seus actius patrimonials, siguen mobles o immobles, podent adquirir, alienar, gravar i disposar d'aquests, en el més ampli sentit, sense altres limitacions que les que s'estableixen en els presents estatuts.  
r) Regular, dins dels límits de la legislació, els actes de publicitat que puguen realitzar els/les col·legiats/des, en les distintes modalitats de l'exercici professional, i, així mateix, ordenar els de retolació i anunci de les oficines de farmàcia.  
s) Convindre, concertar, subscriure i denunciar, en el seu àmbit territorial de competència, qualsevol classe d'acords, convenis o concerts amb les administracions públiques competents o responsables dels serveis de Salut Pública, i així mateix, en el seu cas, amb entitats privades, tendents a regular la prestació farmacèutica i la dispensació de medicaments i la resta de productes farmacèutics.  
t) Materialitzar i realitzar el procés de facturació, si és el cas i d'acord amb els termes concertats o establits, de les prestacions o dispensacions realitzades per les oficines de farmàcia a les administracions públiques sanitàries o, si és el cas, entitats privades. Els/les col·legiats/des titulars d'oficines de farmàcia percebran a través del Col·legi, les seues facturacions al sistema públic de salut o a les institucions socials d'assistència.  
u) Impulsar i desenvolupar la mediació, així com exercir funcions d'arbitratge, nacional o internacional, de conformitat amb el que estableix la legislació vigent.  
v) Atendre les sol·licituds d'informació sobre els seus col·legiats i sobre les sancions fermes a ells imposades, així com les peticions d'inspecció o investigació que els formule qualsevol autoritat competent d'una Estat membre de la Unió Europea en els termes que preveu la Llei 17/2009, sobre el lliure accés a les activitats de serveis i el seu exercici, en particular, per tal que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar.  
w) Totes altres funcions que resulten beneficioses per als interessos de la professió o dels professionals i s'encaminen al compliment dels presents estatuts o li siguen atribuïdes per la legalitat vigent.  
  
  
  
  
CAPÍTOL II  
RELACIONS AMB LA GENERALITAT  
  
Article 7  
El Col·legi, en tot el que es refereix als aspectes institucionals i corporatius considerats en la Llei i en els presents estatuts, es relacionarà amb la Conselleria de Justícia, Administració Pública, Reformes Democràtiques i Llibertats Públiques (o la que n'assumisca les corresponents funcions) del Consell.  
  
Article 8  
El Col·legi, en tot el que afecta els continguts de la professió farmacèutica, es relacionarà amb la Conselleria de Sanitat Universal i Salut Pública (o la que n'assumisca les corresponents funcions) del Consell, així com amb aquelles altres Conselleries amb què siga necessari per raó de la matèria que en cada cas es tracte.  
  
  
TÍTOL TERCER  
DELS/LES COL·LEGIATS/DES  
  
CAPÍTOL I  
DE LA COL·LEGIACIÓ  
  
Article 9. Naturalesa i caràcter  
D'acord amb el que preveuen les lleis vigents, qui ostente la titulació requerida i reunisca les condicions assenyalades estatutàriament, tindrà dret a ser admès en el Col·legi Oficial de Farmacèutics d'Alacant. De la mateixa manera, la col·legiació és obligatòria per a l'exercici de la professió de farmacèutic/a siga quina siga la modalitat en què es concrete. El principi de col·legiació única autoritza a exercir en tot el territori nacional, sense un altre requisit que la incorporació a un col·legi professional que serà el del domicili professional únic o principal.  
1. Serà exigible la incorporació al Col·legi Oficial de Farmacèutics de la Província d'Alacant, com a requisit indispensable per a l'exercici de la professió de farmacèutic/a, en qualsevol de les seues modalitats, tant de forma privada com al servei de les Administracions Públiques -en aquest últim cas llevat que la llei disposara una altra cosa- o de qualsevol altra entitat institucional o empresa privada, quan el domicili professional o el lloc de l'activitat que es pretenga exercir, en forma única o principal, es trobe dins de la província d'Alacant.  
2. S'entendrà que un/a llicenciat/da en Farmàcia i/o graduat/da en Farmàcia té el seu domicili, professional únic o principal en el territori d'aquest Col·legi, als efectes de la seua col·legiació obligatòria en aquell, quan realitze, dins del territori d'Alacant, qualsevol modalitat d'exercici professional que comporte obligació de presència i dedicació a temps complet o per temps que supere la meitat d'una jornada laboral ordinària.  
Es considerarà que els/les titulars propietaris/àries o copropietaris/àries substituts/es i regents d'una oficina de farmàcia ubicada en la província d'Alacant, tenen en aquella província el domicili de la seua activitat principal als efectes de la seua incorporació obligatòria a aquest Col·legi.  
3. Els/les farmacèutics/ques nacionals d'un Estat membre de la Unió Europea, de conformitat amb el que estableix la legislació aplicable, ompliran l'obligatòria col·legiació en els mateixos termes expressats en els punts anteriors. Prèviament, hauran de reconèixer-se o homologar-se els seus títols si així ho establira la legislació corresponent. Els/les farmacèutics/ques extracomunitaris hauran de tindre concedit el dret d'establiment a Espanya.  
4. Per a poder instar la seua obligada col·legiació, els/les farmacèutics/ques nacionals d'Estats no membres de la Unió Europea hauran prèviament de complir els requisits legals per a l'homologació dels seus títols, així com obtindre les autoritzacions de residència i treball que s'exigisquen per les lleis.  
5. Els/les farmacèutics/ques a què es fa referència en els apartats 3 i 4 del present article, hauran d'acreditar, per a l'exercici de la professió en qualsevol de les seues modalitats, el coneixement de com a mínim la llengua oficial de l'Estat.  
6. Els/les farmacèutics/ques que no exercisquen cap modalitat d'activitat professional, podran adscriure's al Col·legi, encara que sense la condició de col·legiats. L'abast d'aquesta adscripció, la quota reduïda que en qualsevol cas els corresponga abonar, així com els serveis i assistències que ofereix el Col·legi de què puguen fer ús, seran els establits en aquests estatuts i a falta d'això en el Reglament de Règim Interior.  
  
7. Els/les farmacèutics/ques que exercisquen la seua activitat professional a través de societats regulades per la Llei 2/2007, de 15 de març, de societats professionals, siguen o no socis professionals, estaran sotmesos al règim de col·legiació establit en els paràgrafs 1 i 2 d'aquest article.  
8. Els/les col·legiats/des podran sol·licitar la incorporació a Seccions o Comissions col·legials. La Junta de govern valorarà i aprovarà, si escau, les sol·licituds esmentades en funció de la naturalesa de la Comissió o Secció en qüestió per a la qual se sol·licita pertinença.  
  
Article 10  
1. Hauran de col·legiar-se tots aquells/es llicenciats/des i/o graduats/des en Farmàcia que exercisquen una activitat professional, en qualsevol modalitat, per a la qual els faculte el seu títol de llicenciat/da i/o graduat/da en Farmàcia, i que desenvolupen la seua activitat professional en la província d'Alacant.  
2. Per a col·legiar-se en aquest Col·legi Oficial de Farmacèutics es requerirà omplir la instància que aprove la Junta de Govern, i acreditar a més, siga quina en siga la modalitat d'exercici professional, el compliment de les exigències següents:  
A) Ser de nacionalitat d'un Estat membre de la Unió Europea o, de no ser-ho, tindre concedit el dret d'establiment i treball de conformitat amb la legislació aplicable vigent.  
B) Estar en possessió del títol de llicenciat/da i/o graduat/da en Farmàcia i, si és el cas, dels títols, diplomes i documents que legalment l'habiliten per a l'exercici de la modalitat o especialització corresponent. El títol de Màster o doctor/a en Farmàcia no habilitarà per a la col·legiació i el subsegüent exercici professional.  
Els títols obtinguts en altres països hauran de ser prèviament homologats o reconeguts a Espanya d'acord amb la legislació vigent.  
C) Satisfer les quotes i càrregues corresponents aprovades en els termes acordats en els presents estatuts.  
D) No tindre antecedents que l'inhabiliten per a l'exercici professional.  
E) Acreditar fefaentment els títol, nomenaments o contractes que justifiquen el tipus d'exercici pel qual se sol·licita la col·legiació, de conformitat amb els requisits exigits per aquest Col·legi.  
F) Indicar, i si és el cas acreditar, el tipus d'exercici professional que s'exercirà, si aquest ho serà com a activitat principal o no, i quines altres activitats professionals pretén d'exercir. El Col·legi determinarà en cada moment quins documents han de presentar-se per a acreditar-ne la idoneïtat als efectes de col·legiació.   
3. Als farmacèutics/ques que, sent socis professionals o no, exercisquen la seua activitat en societats regulades per la Llei 2/2007, de 15 de març, de societats professionals, els seran exigibles les condicions establides en l'anterior paràgraf 2.  
4. Quan el/la sol·licitant provinga d'un altre Col·legi Oficial de Farmacèutics, haurà de presentar un certificat emès per aquell, acreditatiu de la seua pertinença o baixa en la Corporació esmentada, la modalitat del seu exercici professional, que es troba al corrent en l'abonament de les càrregues col·legials, i que no li ha sigut imposada sanció disciplinària de suspensió o inhabilitació en l'exercici professional.  
5. Quan, per aplicació del principi de col·legiació única, establit en l'art. 3 de la Llei 2/1974, de 13 de febrer, de col·legis professionals, un/a farmacèutic/a col·legiat/da exercent en col·legi distint pretenga tindre activitats professionals en el territori de la província d'Alacant, s'atindrà a les prevencions de la llei esmentada, i serà prou que curse notificació, a través del col·legi on tinga establit el domicili de l'activitat professional principal, sobre l'actuació professional que durà a terme dins de l'àmbit territorial de la província d'Alacant, quedant només des de tal moment sota l'empara col·legial en el seu exercici. L'exercici de la professió a Alacant suposarà el sotmetiment a la competència disciplinària d'aquest Col·legi pels actes que realitze en la província citada.  
  
6. Aquells estudiants del grau en Farmàcia que cursen assignatures d'últim any i no tinguen pendents crèdits d'anys anteriors, tindran la possibilitat d'adherir-s'hi voluntàriament, per mitjà de l'ompliment i firma de la corresponent instància que aprove la Junta de Govern, a la situació de «precol·legiació», en la qual no pagaran quotes ni derrames. No es podrà estar més de dos anys en tal situació. Els/les precol·legiats/des no seran ni es consideraren col·legiats, la seua adhesió serà absolutament lliure i voluntària, i només els drets establits que determinen aquests estatuts i/o el Reglament de Règim Interior i/o Junta de Govern. Quan es passe de «precol·legiat» a col·legiat sense solució de continuïtat, es tindrà una bonificació del 50 % en la quota d'alta de col·legiació. Arribats al temps màxim de permanència en situació de «precol·legiació» es causarà baixa i s'hi perdran els drets inherents.  
  
  
Article 11  
1. Les sol·licituds de col·legiació es tramitaran conforme estableix la legislació general de procediment administratiu, i seran resoltes per la Junta de Govern, que, mitjançant una resolució motivada, les estimarà o desestimarà.  
2. La resolució serà notificada a la persona interessada en la forma prevista en la legislació general del procediment administratiu, i a més es farà pública en l'àmbit col·legial.  
3. La Junta de Govern d'aquest Col·legi Oficial de Farmacèutics podrà habilitar procediments excepcionals perquè, en casos d'urgència, puga concedir-se, amb caràcter provisional, la col·legiació o baixa col·legial, sense perjuí de la definitiva resolució per aquella.  
4. Transcorreguts tres mesos, o sis mesos en cas de pròrroga, des de la sol·licitud de la col·legiació, sense haver-se comunicat la resolució a la persona interessada, la seua petició podrà entendre's estimada, sempre que la documentació i titulació presentada siguen les exigides pels presents estatuts.  
5. Contra els acords de la Junta de Govern, estimatoris o desestimatoris de sol·licituds de col·legiació, les persones interessades podran interposar, en el termini d'un mes, recurs d'alçada davant el Consell Autonòmic de Col·legis Oficials de Farmacèutics. La resolució del recurs esmentat deixarà expedit el recurs contenciós administratiu.  
6. Les sol·licituds de col·legiació seran denegades, en els casos en què escaiga d'acord amb la llei, i especialment en els supòsits següents:  
  
a) Quan els documents presentats amb la sol·licitud d'ingrés siguen insuficients o oferisquen dubtes sobre la seua validesa o legitimitat.  
b) Quan el/la peticionari/ària haja sigut condemnat/da per sentència ferma dels Tribunals que l'inhabilite per a l'exercici professional.  
c) Quan el/la peticionari/a es trobe suspès/a de l'exercici professional, en virtut de resolució sancionadora o sentència judicial ferma.  
  
d) Quan el/la sol·licitant haja sigut condemnat per resolució o sentència judicial ferma d'expulsió, llevat que ja hagen transcorregut els terminis afectats per les conseqüències citades.  
e) Quan existisca incompatibilitat legal per a l'actuació que es pretén realitzar en l'àmbit territorial d'aquest Col·legi.  
  
Article 12. Pèrdua de la condició de col·legiat/da  
1. La condició de col·legiat/da es perdrà per les causes següents:  
a) Defunció del/la col·legiat/da.  
b) Baixa voluntària comunicada per escrit i amb les condicions establides pel Col·legi. Si el sol·licitant està subjecte a un expedient disciplinari se suspendrà la tramitació de la sol·licitud fins que es resolga l'expedient i s'execute, si és el cas, la sanció que s'haguera imposat.  
  
c) Pèrdua dels requisits per a la col·legiació, comprovada per mitjà d'expedient amb audiència del/la interessat/da, en què es podrà acordar la suspensió cautelar de la col·legiació. En el Reglament de Règim Interior es regularà la reclamació de quotes o quantitats degudes pel col·legiat als efectes de la seua consideració com a causa de pèrdua de la condició de col·legiat.  
d) Expulsió del Col·legi per resolució o sentència judicial ferma.  
e) Condemna judicial ferma que comporte la inhabilitació o suspensió per a l'exercici de la professió.  
2. La pèrdua de la condició de col·legiat/da no alliberarà l'interessat/da del compliment de les obligacions vençudes, ni del pagament de les quotes ordinàries i extraordinàries imposades abans que la baixa tinguera lloc.  
3. Totes les altes i baixes de col·legiació, els canvis de modalitat d'exercici professional, així com les dades que afecten la fitxa col·legial, seran comunicats, tan ràpidament com siga possible, al Consell General de Col·legis Oficials de Farmacèutics.  
4. Es practicaran les mateixes notificacions establides en el paràgraf anterior quan es produïsca una suspensió, baixa o expulsió dels socis professionals d'una societat professional que altere o desnaturalitze la seua condició d'acord amb la legalitat vigent.  
  
Article 13  
1. Només els/les farmacèutics/ques col·legiats/des podran ser titulars o cotitulars i propietaris/àries o copropietaris/àries, amb legítim títol, de les oficines de farmàcia legalment establides.  
La cessió, traspàs o transmissió d'una oficina de farmàcia només podrà realitzar-se en favor d'un altre/a o altres/es farmacèutics/ques col·legiats/des de conformitat amb els requisits establits en la legislació sobre la matèria.  
2. El/la farmacèutic/a que desitge instal·lar, traslladar, modificar, traspassar, cedir o transmetre una oficina de farmàcia en la província d'Alacant, haurà d'omplir els requisits que la legislació establisca, i a més, si la funció i competència sobre tals matèries no estiguera encomanada al Col·legi, haurà de comunicar-li haver obtingut les autoritzacions necessàries que li permeten l'inici de l'activitat.  
3. Els/les titulars propietaris/àries o copropietaris/àries, adjunts/as, substituts/es i regents d'una oficina de farmàcia exerciran personalment en ella la seua professió, no podent participar en la titularitat o propietat de cap altra.  
  
CAPÍTOL II  
DRETS, DEURES I PROHIBICIONS  
  
Article 14  
Són drets bàsics dels/les farmacèutics/ques col·legiats/des:  
1. Exercir la professió farmacèutica d'acord amb la normativa reguladora de l'exercici professional i els presents estatuts.  
2. Ser representats/des, recolzats/des i, si és el cas, defesos/es pel Col·legi, en aquells casos en què siguen part i sempre que segons el parer de la Junta de Govern estiga afectat l'interès general de la professió, tant davant autoritats administratives com davant Tribunals d'instàncies nacionals i internacionals, i davant particulars o entitats privades.  
3. Exercir el dret de petició, el de vot i l'accés als llocs i càrrecs directius, per mitjà dels procediments i amb el compliment dels requisits que s'estableixen en els presents estatuts.  
4. Rebre les circulars, notificacions, comunicacions i la resta de documentació que s'acorde transmetre als/les col·legiats/des pels òrgans directius del Col·legi, pel Consell Autonòmic de Col·legis Oficials de Farmacèutics o pel Consell General de Col·legis Oficials de Farmacèutics.  
5. Sol·licitar, fins a la data límit de cinc dies laborables anteriors a la realització de l'Assemblea General Ordinària, dades sobre els assumptes que es vagen a sotmetre a l'Assemblea esmentada, relatives a l'exercici anterior. La naturalesa d'aqueixa informació mai no podrà contravindre la Llei de protecció de dades ni posar en perill les pràctiques de bon govern i gestió de la Corporació. Si existira dubte sobre el compliment de tals condicions, la Comissió Permanent de la Junta de Govern podrà negar aqueixa informació. En cas contrari les respostes es donaran en l'Assemblea General Ordinària amb anterioritat a la votació dels comptes de l'exercici sotmès a la seua consideració.  
6. Actuar, en l'exercici de la professió, amb tota llibertat i independència, sense altres limitacions que les imposades per les lleis i per les normes disciplinàries, podent a l'efecte demanar i obtindre del Col·legi i, si és el cas, del Consell Autonòmic de Col·legis Oficials de Farmacèutics i del Consell General de Col·legis Oficials de Farmacèutics d'Espanya, protecció per a la seua licita actuació.  
7. Gaudir, en les condicions que s'assenyalen, dels serveis que el Col·legi, el Consell Autonòmic de Col·legis Oficials de Farmacèutics o el Consell General de Col·legis Oficials de Farmacèutics d'Espanya tinguen establits.  
8. Ser tractat/da pels/les usuaris/àries i per les institucions públiques sanitàries amb la dignitat que requereix l'exercici de la professió.  
9. Proposar o nomenar, d'acord amb el que establisca la legislació aplicable al cas, concertant la relació laboral dins del marc legal escaient, farmacèutics/ques regents, substituts/es o adjunts/es.  
Article 15  
Són deures dels/les col·legiats/des:  
1. Exercir la professió farmacèutica, siga quina en siga la modalitat de què es tracte, procurant en tot moment realitzar amb la màxima eficàcia les tasques sanitàries i assistencials corresponents, d'acord amb els criteris bàsics establits en les lleis i en les directrius d'aquest Col·legi Oficial de Farmacèutics.  
2. Complir, en qualsevol de les modalitats admeses per a l'exercici de la professió farmacèutica, el que disposa la Legislació ?en especial la sanitària i del medicament-, els presents estatuts i el Reglament de Règim Interior d'aquest Col·legi Oficial de Farmacèutics.  
  
3. Garantir, en el seu exercici professional, la llibertat d'elecció del/la usuari/ària en l'accés a les prestacions sanitàries exercides pels/les farmacèutics/ques.  
4. Estar al corrent en el pagament de qualsevol tipus de quota o derrama col·legial.  
5. Comunicar al Col·legi les dades de caràcter personal i/o d'interès professional que afecten la seua fitxa col·legial, o les responsabilitats que assumisquen en relació amb la modalitat de la professió i especialitats que exercisca així com mantindre actualitzats.  
6. Informar del Col·legi totes aquelles iniciatives que afecten l'activitat professional, en especial els concerts o acords que realitze per a la dispensació als centres hospitalaris i/o sociosanitaris i, en tot cas, la relació de qui atén.  
7. Esforçar-se per oferir una elevada qualitat en les seues actuacions professionals, i desenvolupar formació continuada que actualitze els seus coneixements.  
8. No cooperar, directament o indirectament, en contractes en què es puga simular la propietat o titularitat de l'oficina de farmàcia, o en altres formes d'exercici professional que resulten incompatibles o il·legals, ni prestar suport a cap fet que tendisca a desvirtuar la dignitat i el prestigi de la professió.  
9. Sotmetre qualsevol classe de propaganda i publicitat que li interesse realitzar a les prescripcions de les lleis sobre competència i al principi d'interdicció de la competència il·legal o deslleial.  
10. Evitar qualsevol classe de convenis i/o acords o pactes amb altres professions sanitàries o amb entitats públiques o privades, que tinguen per objecte lucrar-se amb la recomanació i ordenació dels seus respectius serveis o impedisquen la llibertat d'elecció de l'usuari.  
11. Respectar les indicacions legals i reglamentàries en matèria de preus de venda dels medicaments i productes sanitaris.  
12. Complir estrictament les funcions d'adquisició, custòdia, subministrament, control i dispensació de medicaments i o productes sanitaris, tant d'ús humà com veterinaris, en l'oficina de farmàcia, en els serveis de farmàcia d'hospitals, o en els de centres sociosanitaris, farmacioles o depòsits, magatzems de distribució de medicaments i productes sanitaris, i en els establiments comercials detallistes de medicaments d'ús veterinari, tot això en la forma establida per a cada cas en la legislació vigent així com la legislació que regule la dispensació a través d'internet.  
13. Proposar el nomenament dels seus substituts/es, en els casos exigits per les lleis i pels presents estatuts.  
14. Respectar i guardar el secret professional, el qual es considera tant un dret com un deure del farmacèutic/a.  
15. No difondre informacions que es declaren confidencials, d'acord amb la legislació sanitària i la resta de normativa legal.  
16. Mantindre en estat d'higiene sanitària tot establiment sanitari que es trobe sota la seua responsabilitat.  
  
Article 16  
A més del que resulte dels articles anteriors, tot/a col·legiat/da s'abstindrà:  
a) D'exercir qualsevol professió sanitària habilitada per a la prescripció en els termes arreplegats en la legislació vigent.  
b) Preparar remeis secrets.  
c) Comercialitzar medicaments o productes sanitaris no autoritzats.  
  
d) Comercialitzar medicaments/productes sanitaris a través d'internet sense les autoritzacions pertinents.  
e) Realitzar qualsevol actuació contrària a un ús racional dels medicaments o productes sanitaris o canalitzar de totes maneres les prescripcions o receptes d'aquests cap a una determinada oficina de farmàcia, farmaciola, depòsit o comercial detallista en els medicaments veterinaris. S'entén per canalització qualsevol classe d'acte, acord amb tercers o mètode que afecte els principis de lliure elecció de l'usuari o a la competència lleial.  
f) Realitzar qualssevol pactes, convenis de participació, dicotomia o comissió amb altres professionals sanitaris, tendents d'incrementar l'ús irracional de medicaments, dirigir el seu consum entre usuaris, pacients o beneficiaris, o acaparar prescripcions o receptes en virtut de tals pràctiques.  
g) Realitzar qualsevol actuació expressament prohibida per les lleis o per la normativa col·legial, o realitzar-la sense ajustar-se a les exigències aplicables.  
Les prohibicions contingudes en aquest article s'aplicaran tant als socis professionals col·legiats/des d'una societat d'aquest caràcter, com a la mateixa societat professional.  
  
  
TÍTOL QUART  
DE LES SOCIETATS PROFESSIONALS  
  
CAPÍTOL I  
DEL REGISTRE DE SOCIETATS PROFESSIONALS  
  
Article 17  
1. Existirà en el Col·legi Oficial de Farmacèutics de la província d'Alacant un Registre de Societats Professionals a què s'incorporaran aquelles societats professionals que, en els termes que preveu la legalitat vigent i en els presents estatuts, es constituïsquen degudament per al vàlid exercici en comú d'una activitat professional farmacèutica.  
  
2. La inscripció en el Registre de Societats del Col·legi és obligatòria per a totes les societats professionals domiciliades en la província d'Alacant, i requereix la prèvia inscripció en el Registre Mercantil.  
  
3. El Col·legi exercirà respecte d'aquestes societats les competències que l'ordenament jurídic i els presents estatuts li atribuïsquen sobre els professionals col·legiats.  
  
  
CAPÍTOL II  
CONSTITUCIÓ DE SOCIETATS PROFESSIONALS I   
INSCRIPCIÓ EN EL REGISTRE DEL COL·LEGI  
  
Article 18  
El Registre de Societats Professionals del Col·legi Oficial de Farmacèutics de la província d'Alacant estarà integrat per dues seccions:  
  
Secció I: per a la inscripció de Societats Professionals d'activitat única.  
Secció II: per a la inscripció de Societats Professionals d'activitat multidisciplinària.  
  
Article 19  
1. Els farmacèutics/ques col·legiats/des que realitzen l'exercici en comú d'una activitat professional per a la qual es troben facultats en virtut de la seua titulació -en els termes previstos per la legalitat vigent i pels presents estatuts- podran constituir per a l'exercici de l'activitat una societat professional, la constitució de la qual, si té el seu domicili en l'àmbit territorial del Col·legi, haurà en tot cas de trobar-se degudament formalitzada en escriptura pública i inscrita en el Registre Mercantil i en el Registre de Societats Professionals del Col·legi.  
  
2. Per a la pràctica de la inscripció en el Registre de Societats Professionals del Col·legi caldrà aportar còpia autoritzada de l'escriptura pública inscrita en el Registre Mercantil amb identificació dels socis professionals, amb especificació del nombre de col·legiat de cadascun i col·legi de pertinença, i precisió sobre quins són els socis no professionals.  
3. Hauran d'identificar-se també les persones que s'encarreguen de l'administració i representació de la societat, expressant la condició de soci professional o no de cadascuna.  
4. Serà necessari acreditar la contractació d'una assegurança que cobrisca la responsabilitat de la societat professional en l'exercici de l'activitat o activitats que constituïsquen el seu objecte social.  
5. Serà, així mateix, obligatòria la inscripció en el Registre de Societats Professionals del Col·legi dels canvis de socis i administradors o qualsevol modificació de l'objecte social de la societat professional que poguera produir-se, prèvia modificació, si és el cas, de l'escriptura pública i inscripció en el Registre Mercantil corresponent. De la mateixa manera, s'inscriurà qualsevol transmissió de la propietat de les accions, participacions socials, quotes o qualsevol constitució, modificació o extinció de drets reals o personals sobre les societats, amb indicació del nom i circumstàncies personals i professionals de les parts de l'operació de què es tracte.  
6. El Col·legi Oficial de Farmacèutics de la província d'Alacant remetrà periòdicament al Ministeri de Justícia, a la Conselleria de Sanitat Universal i Salut Pública, al Consell Autonòmic de Col·legis Professionals de Farmacèutics i al Consell General de Col·legis Oficials de Farmacèutics la informació corresponent a les inscripcions practicades durant el període indicat en el Registre de Societats Professionals del Col·legi.  
  
Article 20  
1. Sense perjuí del que disposa l'article anterior, en els assentaments corresponents a cada societat professional es farà constar:  
a. Nom o denominació social i naturalesa de la relació societària, constitució de la societat -que necessàriament integrarà la inscripció primera-; data i notari autoritzant de l'atorgament; assentament d'inscripció en el Registre Públic escaient segons la naturalesa de la societat; domicili social, i lloc o llocs on s'exercirà l'activitat professional.  
  
b. Relació nominal dels socis professionals que la componguen, així com dels socis no professionals, si n'hi ha, amb expressió de la participació de cada un d'aquells i d'aquests.  
c. Modificacions dels estatuts Socials, així com els augments i les reduccions del capital.  
d. Termini per al qual es constitueix la societat professional i les seues variacions o pròrrogues.  
e. Nomenament i cessament dels seus administradors, liquidadors, auditors. S'inscriurà igualment el nomenament dels secretaris i administradors, així com dels integrants dels seus òrgans col·legiats, encara que no foren socis.  
f. Poders generals, i delegacions de facultats atorgats amb caràcter general, així com la seua modificació, o revocació.  
g. Transformació, fusió, escissió o rescissió parcial, dissolució i liquidació de la societat.  
h. En general, els actes que modifiquen el contingut de les assentaments practicats o que el Col·legi considere rellevants.  
2. S'inscriuran també l'emissió d'obligacions o altres valors negociables, agrupats en emissions, realitzades per societats anònimes o entitats autoritzades per a això, i els altres actes i circumstàncies relatius a aquells.  
3. Serà obligatòria la inscripció de l'admissió i exclusió de qualsevol classe de valors a negociació en un mercat secundari oficial.  
4. Es reputarà títol inscriptible el que a l'efecte ho siga per a la inscripció en el Registre Mercantil o en el que pertoque, si és el cas.  
  
  
CAPÍTOL III  
DELS DRETS I DEURES EN L'EXERCICI   
DE L'ACTIVITAT PROFESSIONAL A TRAVÉS   
DE SOCIETAT PROFESSIONAL  
  
Article 21  
Una vegada produïda la inscripció en el Registre de Societats Professionals del Col·legi, l'exercici d'activitats professionals a través d'aquelles societats donarà lloc als següents drets:  
a) Exercir l'activitat professional que constituïsca el seu objecte social en els termes legalment i estatutàriament establits.  
b) Obtindre certificacions acreditatives sobre fets i circumstàncies dels actes propis de l'activitat professional desenrotllats per la societat.  
c) Obtindre informació tecnicoprofessional relativa a la modalitat d'exercici de l'activitat que constituïsca l'objecte social de la societat professional.  
  
Article 22  
L'exercici d'activitats professionals a través de societats professionals comporta els deures següents:  
a) Complir estrictament amb el que disposa la normativa -en especial la sanitària- corresponent, la de societats professionals, col·legis professionals i els presents estatuts.  
b) La societat i els seus socis tenen el deure conjunt de comunicar al Registre de Societats Professionals del Col·legi qualsevol transmissió de la propietat de les accions, participacions socials, quotes o qualsevol extinció de drets reals o personals sobre aquelles, amb indicació del nom i circumstàncies personals o professionals de les parts de l'operació de què es tracte, sense perjuí, si és el cas, de la remissió al Registre Mercantil. Igualment es donarà trasllat al Registre de Societats Professionals del Col·legi de qualsevol modificació que afecte els administradors o el contracte social.  
c) Garantir la llibertat d'elecció de l'usuari en l'accés a les prestacions assistencials sanitàries.  
d) Estar al corrent en el pagament de qualsevol tipus de quota fixa, extraordinària o variable, o quantitat que siga acordada per l'òrgan estatutàriament competent per a inscripció, expedició de certificacions i realització de comunicacions del Registre de Societats Professionals del Col·legi.  
e) No cooperar ni intervindre directament o indirectament en activitats professionals que resulten incompatibles o il·legals, ni prestar suport a cap fet que puga desvirtuar el rigor i prestigi de l'activitat professional de què es tracte.  
f) Tindre coberta per mitjà d'una assegurança la responsabilitat civil de la societat en l'exercici de l'activitat o activitats que constituïsquen el seu objecte social.  
  
  
CAPÍTOL IV  
DE L'EXERCICI D'ACTIVITATS PROFESSIONALS A TRAVÉS D'UNA SOCIETAT PROFESSIONAL  
  
Article 23  
1. Les activitats professionals pròpies de la professió farmacèutica podran desenvolupar-se, en els termes previstos legalment, pels farmacèutics/ques a títol personal, de forma col·lectiva no societària, o a través de societats professionals. Queda expressament prohibit l'exercici per societats professionals de tota activitat professional que implique la titularitat per part d'aquelles d'una oficina de farmàcia.  
2. Les societats professionals que es constituïsquen en l'àmbit territorial del Col·legi tindran per objecte únicament l'exercici de l'activitat o activitats professionals que els són pròpies, havent de realitzar-se aquell a través dels professionals farmacèutics/ques degudament col·legiats/des.  
3. Les activitats professionals executades sota raó o denominació d'una societat professional hauran de realitzar-se d'acord amb la normativa vigent i els presents estatuts.  
4. La societat i els professionals, siguen socis o no, respondran solidàriament de tots els deutes socials que es deriven dels actes professionals en què aquests hagen intervingut. Sense perjuí d'això, els drets i obligacions de l'activitat professional desenvolupada s'imputaran a la societat.  
5. Únicament podran ser socis d'una societat professional les persones o, si és el cas, societats professionals degudament inscrites en un col·legi professional, en què no concórrega causa d'incompatibilitat legal per a l'exercici de la professió en la modalitat o activitat que constituïsca l'objecte social d'aquella.  
6. No podran ser socis professionals d'una societat professional que tinga per objecte l'exercici d'activitats pròpies de la professió farmacèutica, les persones que es troben suspeses o inhabilitades per al seu exercici en virtut de sentència ferma o resolució administrativa executiva ferm. En cas de donar-se aquesta circumstància, la societat no podrà exercir l'activitat mentre la situació es mantinga.  
7. En tot allò no expressament previst en els presents estatuts en relació amb l'exercici d'activitats professionals farmacèutiques a través de societats professionals, resultarà d'aplicació la Llei 2/2007, de 15 de març, de societats professionals, així com la normativa sectorial autonòmica i estatal vigent en cada moment.  
  
  
TÍTOL CINQUÉ  
ORGANITZACIÓ BÀSICA DEL COL·LEGI  
  
CAPÍTOL I  
DELS ÒRGANS COL·LEGIALS  
  
Article 24  
Són òrgans bàsics del Col·legi Oficial de Farmacèutics de la Província d'Alacant:  
a) L'Assemblea General de col·legiats/des.  
b) La Junta de Govern.  
c) La Comissió Permanent de la Junta de Govern.  
d) Les Seccions.  
e) Les Comissions.  
  
Article 25. De l'Assemblea General  
1. L'Assemblea General del Col·legi Oficial de Farmacèutics de la Província d'Alacant és l'òrgan suprem i sobirà de representació i expressió de la voluntat dels col·legiats/des, i estarà constituïda per la totalitat d'aquests, en l'exercici dels seus drets corporatius.  
  
2. Corresponen a l'Assemblea General les següents atribucions bàsiques:  
a) Aprovació i modificació dels estatuts del Col·legi.  
b) L'aprovació dels pressupostos, els comptes de l'exercici i la quantia de les quotes ordinàries, extraordinàries, derrames i contraprestacions pecuniàries que hauran de satisfer els/les col·legiats/des.  
c) La disposició o alienació dels béns immobles del Col·legi, la constitució, modificació, absorció, fusió i liquidació de Societats Mercantils, Civils i Fundacions, la participació en aquelles per mitjans diferents de l'adquisició de valors que cotitzen en borsa, i la cessió en arrendament de béns immobles de titularitat col·legial per períodes que excedisquen cinc anys.  
d) El debat, deliberació i votació de la moció de censura, si és procedent, a la Junta de Govern, de conformitat amb el procediment que s'estableix en aquests estatuts.  
e) I, en general, l'adopció de qualsevol classe d'acords conduents a l'èxit dels seus objectius i finalitats, quan aquests afecten la totalitat dels col·legiats/des, d'acord amb els presents estatuts i amb el Reglament de Règim Interior.  
3. L'Assemblea General podrà reunir-se amb caràcter ordinari o extraordinari.  
4. Almenys una vegada a l'any tindrà lloc reunió ordinària. Amb caràcter extraordinari es reunirà sempre que ho acorde el/la president/a, la Junta de Govern o ho sol·liciten, per escrit raonat i amb expressió dels punts a tractar, un nombre de col·legiats/des que arribe al 20 % del cens col·legial. També podran instar -un nombre igual de col·legiats- la inclusió, en l'ordre del dia d'una Assemblea Ordinària, de punts a tractar-hi, sempre que se sol·licite amb una antelació de quinze dies naturals a la data de realització de l'Assemblea. En ambdós casos serà necessari que les matèries o punts introduïts, es referisquen sempre a assumptes de la competència de l'Assemblea General.  
  
5. La convocatòria de l'Assemblea General, la realització de la qual haja sigut sol·licitada pels/les col·legiats/des en els termes que preveu el paràgraf anterior, així com la sol·licitud d'inclusió de nous punts en l'ordre del dia de les assemblees, només podrà ser denegada per resolució motivada de la Junta de Govern, fundada a incomplir la sol·licitud els requisits assenyalats, per referir-se a assumptes que no siguen competència de l'Assemblea General o per proposar-se punts al debat i aprovació manifestament contraris a l'ordenament jurídic. Si transcorregueren tres mesos sense que la resolució expressa es produïra, s'entendrà denegatòria.  
Contra la denegació de la convocatòria de l'Assemblea General o de la inclusió de punts de l'ordre del dia podrà interposar-se un recurs contenciós administratiu en els termes que preveu la legislació corresponent.  
6. Els acords adoptats en Assemblea General seran executius, sense perjuí dels recursos escaients, i seran obligatoris i vinculants per a tots/es els/les col·legiats/des.  
7. Les convocatòries -amb l'ordre del dia- de les assemblees generals es cursaran pel Secretari a tots/as els/les col·legiats/des, per correu ordinari o electrònic, amb almenys vint dies naturals d'antelació a la data prevista per a la seua realització, excepte casos d'urgència justificada segons el parer de la Junta de Govern -que haurà de ser ratificada com a primer punt de l'ordre del dia per l'Assemblea General corresponent-, en què bastaran dos dies d'antelació. Al mateix temps, les convocatòries es publicaran almenys en dos dels diaris de major difusió a la província, indicant lloc, data i hora així com en la pàgina web del Col·legi.  
8. Les assemblees generals purament informatives, sense caràcter decisori, es convocaran amb l'antelació que estime prou la Junta de Govern, podent ser convocades per simple anunci en dos dels diaris de major difusió a la província, així com en la pàgina web pública del Col·legi.  
9. Les assemblees generals, tant ordinàries com extraordinàries, quedaran vàlidament constituïdes, en primera convocatòria, quan concórreguen, presents, la meitat més un dels col·legiats/des. En segona convocatòria, separada almenys mitja hora de la primera, s'entendrà vàlidament constituïda siga quin en siga el nombre de col·legiats/des presents. No podrà ser objecte de deliberació o acord cap assumpte que no figure inclòs en l'ordre del dia, llevat que assistisquen tots els membres de l'Assemblea General i siga declarada la urgència de l'assumpte pel vot favorable de la majoria.  
10. En el debat dels assumptes sotmesos a les assemblees generals només es permetran tres torns a favor i tres en contra i una sola rectificació a cada col·legiat/da que prenga part en el debat. Per a contestar a al·lusions es concedirà l'ús de la paraula per una sola vegada.  
11. Les intervencions no podran durar més de cinc minuts, ni més de dos les rectificacions o contestació a al·lusions. Els membres de la Junta de Govern podran fer ús de la paraula en qualsevol moment.  
  
12. En tot debat, el/la president/a podrà fixar l'hora límit de l'acabament i de la corresponent votació o votacions, si és el cas.  
13. Les votacions en les assemblees generals es faran de forma ordinària a mà alçada, però seran nominals (públiques o secretes), quan ho demane la majoria dels/les col·legiats/des presents o així ho decidisca el/la president/a. Seran sempre secretes les votacions que es referisquen a assumptes personals. Seran sempre secretes les votacions de mocions de censura.  
14. No s'admetran delegacions de vot ni en l'Assemblea ni en cap altre òrgan col·legial.  
15. Les decisions s'adoptaran per majoria simple, excepte en el cas de modificació d'estatuts en què es precisarà la majoria absoluta dels/les presents en l'Assemblea.  
16. El transcurs de les assemblees podrà ser gravat en suport visual i auditiu, i només s'arreplegaran en l'acta escrita els acords adoptats durant aquestes. La redacció i aprovació de l'acta de l'assemblea correspondrà a la Junta de Govern, que la presentarà a ratificació de l'Assemblea General en la següent sessió d'aquella que es produïsca. Els/les col·legiats/des tindran dret a obtindre certificacions dels acords reflectits en les actes escrites. La visualització d'assemblees gravades només podrà fer-se amb l'autorització prèvia de la Junta de Govern -si aquesta n'aprecia la necessitat- i en presència dels seus membres que la pròpia Junta determine, amb la sol·licitud prèvia per escrit d'aquella.  
  
  
Article 26. De la Junta de Govern  
1. La Junta de Govern del Col·legi Oficial de Farmacèutics de la Província d'Alacant és l'òrgan d'execució dels acords de l'Assemblea General i assumeix la direcció, programació, gestió i administració del Col·legi.  
2. Correspondran a la Junta de Govern les competències i atribucions de direcció i administració necessàries per a la consecució dels fins del Col·legi Oficial de Farmacèutics, incloses les funcions de la comissió deontològica fins que no estiga constituïda, a més de les específicament previstes en aquests estatuts i en el Reglament de Règim Interior i les de creació, modificació i supressió de serveis col·legials. És competent la Junta de Govern per a aprovar el Reglament de Règim Interior i les normes que han de regir en l'àmbit del Col·legi, així com aprovar la memòria anual a què es refereix l'article 11 de la Llei 2/1974, de 13 de febrer, de Col·legis professionals. Correspondran a més a la Junta de Govern aquelles competències que no estiguen atribuïdes a cap altre òrgan del Col·legi.  
3. La Junta de Govern estarà integrada, pels membres següents:  
  
a) El/la president/a.  
b) Vint-i-dos vocals, d'entre els quals la pròpia Junta designarà, en la primera reunió que faça una vegada electa, a proposta del president/a, el secretari/ària i el tresorer/a, un/a vicepresident/a, un/a vicesecretari/a i un/a vicetresorer/a i un vocal en representació de cada una de les seccions a què es refereix l'art. 29 dels presents estatuts, sense perjuí d'allò que s'ha previngut en l'art. 38.  
La Junta de Govern electa no podrà designar per als càrrecs de secretari i tresorer, als qui en els dos mandats immediatament anteriors hagueren, consecutivament, ostentat el mateix càrrec.  
La Junta de Govern podrà demanar l'assistència a les seues sessions -amb veu i sense vot- de persones expertes sobre les matèries a tractar.  
4. En primera convocatòria la Junta de Govern es constituirà, si hi estan reunits el seu president/a i secretari/ària (o els qui els substituïsquen) i la meitat dels restants vocals; en segona convocatòria, s'entendrà constituïda si estan reunits el seu president/a i secretari/ària (o els qui els substituïsquen), i un membre més. Llevat que una altra cosa es dispose en aquests estatuts, la Junta de Govern adoptarà els seus acords per majoria de vots dels membres presents, disposant sempre el/la president/a de vot de qualitat en cas d'empat. No s'hi admet la delegació.  
  
  
Article 27  
Les atribucions i funcions del president/a i dels altres membres de la Junta de Govern seran les següents:  
a) Correspon al president/a:  
1. Representar oficialment el Col·legi.  
2. Convocar, fixar l'ordre del dia i presidir les reunions de la Comissió Permanent, de la Junta de Govern i de l'Assemblea General i de totes les comissions, comitès, i en general totes les reunions d'ordre col·legial a què assistisca, dirigint les discussions i tenint sempre vot de qualitat en cas d'empat.  
3. Expedir els lliuraments per a la inversió dels fons del Col·legi, autoritzar els lliuraments i ordres de pagament, i subscriure els documents necessaris per a l'obertura de comptes corrents bancaris i els xecs expedits per la Tresoreria.  
4. Revisar la correspondència, quan ho estime pertinent, i autoritzar amb la seua firma les comunicacions i circulars oficials.  
5. Fixar les línies d'actuació del Col·legi per al compliment dels seus fins, i dirigir i coordinar l'actuació de tots els membres de la Junta de Govern.  
6. Ostentar la representació judicial i extrajudicial del Col·legi, i, atorgar els corresponents poders a favor de procuradors/es, i designar lletrats/des, per a comparéixer en juí o exercitar accions de tot tipus per part del Col·legi.  
7. Resoldre els assumptes urgents que no estiguen reservats a l'Assemblea General, i prendre les mesures d'assegurament que siguen escaients en qualssevol classe d'assumpte de naturalesa urgent, donant compte de les seues decisions a la Junta de Govern.  
8. Conèixer, ser en tot cas informat, i autoritzar, si és el cas, tota actuació dels altres membres de la Junta de Govern, dins de l'àmbit de les competències i fins col·legials.  
9. Proposar, en casos de fonamentada i extraordinària urgència, qüestions no incloses en l'ordre del dia de la Junta de Govern, sempre que això s'accepte majoritàriament pels presents.   
10. Dirigir les deliberacions de totes les reunions a què assistisca, amb facultat per a cridar a la qüestió i a l'ordie els qui hi intervinguen, per a retirar la paraula, i per a expulsar de la reunió els qui persistisquen en la seua actitud després d'haver sigut objecte de tres crides a la qüestió o a l'ordre, així com els qui, de totes maneres, alteren el bon ordre de les reunions.  
11. Vetlar pel compliment de les disposicions legals, estatutàries i reglamentàries i dels acords del Col·legi.  
12. Autoritzar amb la seua firma, junt amb el secretari/ària, les actes de les reunions dels òrgans col·legials.  
13. Autoritzar amb la seua firma el títol d'incorporació al Col·legi i el carnet de col·legiat/da.  
14. Visar totes les certificacions que s'expedisquen pel secretari.  
15. Legitimar amb la seua firma els llibres de comptabilitat i qualsevol altre de naturalesa oficial.  
16. Proposar a la Junta de Govern el nomenament del secretari/a, tresorer/a, vicepresident/a, vicesecretari/a, i vicetresorer/a i de les vocalies que representen les seccions, així com la seua remoció. I donar-los possessió dels seus càrrecs, així com als altres membres de la Junta de Govern.  
17. Ordenar la suspensió dels actes col·legials, subjectes al dret administratiu, quan així escaiga en Dret.  
18. Designar d'entre els components membres de la Junta de Govern a qui represente i coordine la comissió científica constituïda pels vocals que representen les seccions a què es refereix l'art. 29 dels presents estatuts.  
19. Designar, d'entre els seus membres, als que hagen de substituir el vicepresident/a, vicesecretari/ària i/o vicetresorer/a en cas d'absència o impossibilitat de la seua actuació.  
20. Exercir la direcció dels distints òrgans i serveis col·legials i l'alta direcció i control, en el més ampli sentit, de tots els departaments i serveis col·legials, i proposar-ne a la Junta de Govern la creació i supressió.  
21. Totes aquelles competències que no estiguen atribuïdes a altres òrgans del Col·legi.  
b) Correspon al vicepresident/a:  
1. Dur a terme totes aquelles funcions que li conferisca o delegue el president/a, excepte les que per la seua naturalesa foren indelegables.  
2. Assumir totes les funcions d'aquest en cas d'absència legal, renúncia, baixa per raó malaltia o defunció.  
c) Correspon al secretari/ària:  
1. Redactar i dirigir els oficis de citació per a tots els actes del Col·legi i en general desenvolupar les actuacions de tramitació i administratives, segons les instruccions que reba del president/a. Vetlar per la legalitat formal i material de les actuacions de l'òrgan col·legiat i garantir que els procediments i regles de constitució i adopció d'acords són respectades.  
2. Redactar les actes de les assemblees generals i de les reunions que faça la Junta de Govern, donant fe del seu contingut.  
3. Portar el Registre de Societats Professionals i els llibres necessaris per al millor i més ordenat servei, havent de portar-ne obligatòriament, a part dels que s'establisquen, un en què s'anoten les correccions que imposen als/les col·legiats/des.  
4. Rebre i donar compte al president/a de totes les sol·licituds i comunicacions que es remeten al Col·legi.  
5. Expedir, amb el vistiplau del president, les certificacions que se sol·liciten per les persones interessades.  
6. Organitzar i dirigir les oficines i ostentar la Direcció de Personal.  
7. Tindre a càrrec seu l'arxiu i el segell del Col·legi.  
8. Donar fe de la presa de possessió de tots els membres de la Junta de Govern.  
9. Alliberar, amb el vistiplau del president/a, certificació de les actes i acords col·legials i dels fets que consten en els registres a càrrec seu.  
  
10. Portar el llibre registre d'entrada i eixida de documents o codificació corresponent.  
11. Portar el llibre registre dels títols de graduats i llicenciats/des, màsters doctors/es en Farmàcia i el de col·legiats/des, o codificació corresponent. Cuidar de l'arxiu de les disposicions legals i reglamentàries concernents a l'exercici professional.  
12. Redactar la memòria anual de secretaria i la memòria prevista en l'article 11 de la Llei 2/1974, de 13 de febrer, de Col·legis Professionals.  
  
13. Preparar el despatx dels assumptes per a donar compte al president/a i a la Junta de Govern.  
14. Firmar la correspondència ordinària de mer tràmit.  
15. Dirigir l'oficina de la secretaria i la direcció immediata i diària de tots els departaments i serveis, així com exercir la direcció directa de tot el personal al servei de Col·legi, a què farà complir amb les seues obligacions específiques i amb els acords de la Junta de Govern, a qui proposarà el nomenament i cessament del personal esmentat.  
d) Corresponen al vicesecretari/ària aquelles funcions que li atribuïsca la Junta de Govern, substituir en les seues funcions el secretari/ària en cas d'absència, renúncia, malaltia o defunció.  
e) Correspon al tresorer/a:  
1. Materialitzar la recaptació i custodiar els fons del Col·legi.  
2. Pagar els lliuraments que expedisca el president/a o els propis del tràfic normal del Col·legi.  
3. Informar periòdicament la Junta de Govern del compte d'ingressos i despeses i de la marxa del pressupost, així com formalitzar anualment els comptes de l'exercici econòmic vençut per al seu sotmetiment, amb l'acord previ de la Junta de Govern, a l'Assemblea General. Deurà d'informar immediatament la Junta de Govern de qualsevol alteració en l'execució del pressupost i en la situació de la tresoreria que exigisca l'adopció de crèdits o mesures no previstes en aquell.  
4. Redactar els pressupostos anuals que la Junta de Govern haja de presentar a l'aprovació de l'Assemblea General.  
5. Ingressar i retirar fons dels comptes bancaris, conjuntament amb el president/a o amb qualsevol altre membre de la Comissió Permanent que la Junta de Govern haja autoritzat per a tal fi.  
6. Portar inventari minuciós dels béns del Col·legi, dels quals serà administrador.  
7. Controlar la comptabilitat i verificar la caixa.  
8. Informar, almenys una vegada al trimestre, a la Junta de Govern de l'execució del pressupost i de la situació de la Tresoreria.  
9. Informar de l'estat de comptes de les facturacions periòdiques que s'hagen encomanat o s'hagen concertat pel Col·legi amb les Administracions Sanitàries Públiques o persones o entitats privades, en els termes que preveu l'article 6, lletra t) dels presents estatuts.  
  
f) Corresponen al vicetresorer/a aquelles funcions que li atribuïsca la Junta de Govern, substituir en les seues funcions al tresorer/a en cas d'absència, renúncia, malaltia o defunció.  
  
Article 28. De la Comissió Permanent de la Junta de Govern  
1. El/la president/a, el/la secretari/ària, el/la tresorer/a i els seus suplents, (el/la vicepresident/a, el/la vicesecretari/ària i el/la vicetresorer/a) constitueixen la Comissió Permanent de la Junta. Podrà no obstant demanar-se l'assistència a les seues sessions ?amb veu i sense vot- de persones expertes sobre les matèries a tractar.  
2. A la Comissió Permanent de la Junta de Govern corresponen les competències per al tràmit ordinari dels assumptes que no corresponguen a altres òrgans col·legials, les relatives a assumptes urgents o inajornables que siguen competència de la Junta de Govern, així com les que aquesta expressament li delegue o encomane. La Comissió Permanent de la Junta de Govern haurà de reunir-se almenys una vegada a la setmana.  
3. Quan, per raó d'urgència o causa inajornable, la Comissió Permanent de la Junta de Govern resolga sobre temes de competència exclusiva de la Junta de Govern, haurà de donar-ne compte a aquesta en la primera sessió que faça, a fi que la Junta ratifique, si és el cas, el que acorda.  
4. La Comissió Permanent de la Junta de Govern quedarà vàlidament constituïda sempre que es reunisquen almenys tres dels seus sis membres, i entre ells necessàriament el president/a o, en la seua absència, el vicepresident/a.  
5. Quan es considere necessari es podrà convocar-hi, amb veu però sense vot, qualsevol altre membre de la Junta de Govern.  
  
Article 29. De les seccions i de les comissions col·legials  
29.a. De les Seccions col·legials:  
1. En el Col·legi s'establiran Seccions a què s'incorporaran els/les col·legiats/des que per titulació o exercici professional ho siguen en les distintes respectives modalitats. En el si de la Junta de Govern, aquestes Seccions quedaran encomanades al vocal que resulte designat en compliment de l'article 26.3.b.  
L'Assemblea General podrà suprimir, modificar, integrar, dividir o crear noves Seccions, però el seu nombre total no podrà excedir de dotze.  
Les Seccions col·legials tindran la consideració de grups de treball i consulta per a la Junta de Govern en qualsevol matèria de competència col·legial. La consulta esmentada no serà vinculant per a la Junta de Govern en la matèria de la competència col·legial en qüestió.  
2. Existiran almenys les següents Seccions col·legials:  
2.1. Farmacèutics/ques titulars d'Oficina de Farmàcia.  
2.2. Farmacèutics/ques de laboratoris de medi ambient, de Salut Pública i d'Anàlisis Clíniques.  
2.3. Farmacèutics/ques de la distribució.  
2.4. Farmacèutics/ques de la indústria.  
2.5. Farmacèutics/ques dels Serveis de Farmàcia Hospitalària.  
2.6. Farmacèutics/ques en Ortopèdia, Acústica Audiomètrica i Optometria.  
2.7. Farmacèutics/ques en alimentació.  
2.8. Farmacèutics/ques en Formulació magistral i Dermofarmàcia.  
2.9. Farmacèutics/ques al servei de les Administracions Públiques i Farmacèutics en la investigació i docència, en centres públics o privats.  
  
2.10. Farmacèutics/ques exercents en oficina de farmàcia que no hi tinguen titularitat.  
Correspondrà a la Comissió Permanent de la Junta de Govern la convocatòria de les reunions de les Seccions. Podran assistir els/les col·legiats/des pertanyents a la Secció sense perjuí que puga convocar-se -amb veu i sense vot- a altres persones quan això es considere necessari en funció dels assumptes a tractar.  
3. El règim d'inscripció dels/les col·legiats/des en les Seccions col·legials es realitzarà d'acord amb els criteris següents:  
3.1. Caldrà ajustar-se, en primer lloc, a la decisió manifestada i acreditada, per mitjà de l'aportació dels títols i/o nomenament, quan siga exigibles, pel farmacèutic/a, en la instància en què sol·licite la seua col·legiació.  
3.2. La inscripció en la secció podrà també produir-se d'ofici per la Secretaria col·legial, després que obre en l'expedient personal del col·legiat la constància oficial de la modalitat o modalitats de la professió que practica, fa o exerceix.  
3.3. El col·legiat figurarà en totes les seccions de modalitat d'exercici que practique, faça o exercisca, sempre que en l'exercici simultani de dues o més d'elles no fóra incompatibles.  
3.4. El col·legiat serà baixa en la secció o seccions en què es trobe inscrit quan cesse d'exercir la o les modalitats que corresponguen i així per escrit ho notifique i acredite davant la secretaria col·legial. La baixa també podrà produir-se d'ofici quan consten en la secretaria col·legial, degudament documentades, les mateixes circumstàncies anteriors.  
  
3.5. La baixa en les seccions no suposarà, en cap cas, la pèrdua de la condició de col·legiat de ple dret.  
3.6. Quan un farmacèutic/a col·legiat/da quede en desocupació, en expectativa de destinació o lloc, així com en la situació d'excedent o semblant sense retribució, o jubilat, se l'inscriurà en un epígraf que es denominarà «col·legiats/des sense activitat».  
3.7. Quan la modalitat d'exercici professional del col·legiat no trobe el seu acomodament, ni tan sols per via d'analogia, en la seccions col·legials, la secretaria col·legial enquadrarà els qui es troben en tals situacions en l'epígraf «altres modalitats d'exercici professional».  
  
29.b. De les Comissions Col·legials:  
1. Les comissions col·legials tindran la consideració de grups de treball i consulta per a la Junta de Govern en qualsevol matèria de competència col·legial. La consulta esmentada no serà vinculant per a la Junta de Govern en la matèria de competència col·legial en qüestió.  
Sense perjuí que puguen preveure's en el Reglament de Règim Interior, correspon a la Junta de Govern la creació, establiment, integració, ordenació i supressió de les comissions col·legials, l'establiment de les seues competències i de les seues regles de funcionament, així com la designació dels seus membres. Inclòs el coordinador, a qui correspondrà convocar les reunions, llevat que vullga assumir tal funció el president/a.  
Les comissions col·legials hauran de quedar constituïdes o renovades després de la constitució i presa de possessió de la Junta de Govern que resulte de cada procés electoral. Fins al moment de constitució de les comissions les seues funcions seran assumides per la Junta de Govern.  
2. La comissió científica:  
a) La Junta de Govern del Col·legi constituirà una Comissió Científica que desenvoluparà les funcions que aquests estatuts li confereixen en la matèria, i aquelles que, en l'acte de constitució, li delegue la Junta de Govern.  
b. La Comissió Científica estarà composta per tots els vocals representants de les seccions col·legials enumerades en l'apartat 2 de l'art. 29 dels presents estatuts.  
La Comissió estarà presidida pel/la president/a o persona que aquest/a delegue, i serà coordinada per un dels vocals de la Junta de Govern designat a l'efecte per aquella, a proposta del seu president/a.  
  
Excepte remoció acordada per la Junta de Govern, la durada en el càrrec dels designats ho serà pel mateix temps que el mandat de la Junta que els va designar.  
c. La Comissió Científica es reunirà com a mínim amb periodicitat mensual, i sempre que ho estime convenient el/la president/a, el seu coordinador/a o la Comissió Permanent de la Junta de Govern.  
De les seues reunions s'alçarà acta, que serà redactada per la persona que hi exercisca de secretari/ària, per a la seua aprovació en la següent reunió. El seu funcionament serà democràtic i els acords es prendran per majoria dels vocals representants de secció, tenint en cas d'empat vot de qualitat el/la president/a o qui, per delegació d'aquest, n'ostente la presidència. Els acords esmentats seran elevats a la Junta de Govern per a la seua ratificació per aquella.  
A les reunions de la Comissió Científica podran ser citats els representants tècnics dels diferents departaments col·legials, així com altres persones que, per raó dels temes a tractar-hi, se'n poguera considerar convenient la presència. En cas d'assistència, tots ells tindran veu però no vot en les deliberacions.  
d) Són funcions de la Comissió Científica:  
d1. L'assessorament, consell, orientació i ajuda a la Junta de Govern per al millor compliment de les competències que li atribueixen aquests estatuts així com la legislació vigent.  
d2. Dissenyar la programació de caràcter científic i formatiu del Col·legi, i amb aquest fi proposar a la Junta de Govern la realització de tots els cursos, tallers, conferències i esdeveniments que troben d'interès per als/les col·legiats/des.  
d3. Elevar a la Junta de Govern tots els informes i consultes de caràcter eminentment tècnic o científic que puga proposar-los o requerir-los aquella, i en especial, col·laborar amb aquella en l'elaboració d'al·legacions als diferents projectes normatius en què al Col·legi li haja sigut atorgat termini per a formular-les.  
d4. Assistir i orientar els/les col·legiats/des davant les consultes i demandes que aquests els puguen plantejar en atenció a les diferents seccions que estan representades en la Comissió.  
3. La Comissió Deontològica:  
a) La Junta de Govern del Col·legi podrà constituir una Comissió de Deontologia Farmacèutica que desenvoluparà les funcions que aquests estatuts li confereixen en la matèria, així com aquelles altres que, en l'acte de la seua constitució o en decisió posterior, li delegue la Junta de Govern.  
b) La Comissió serà presidida pel/la president/a del Col·legi o persona que delegue, i es compondrà de quatre membres més, que seran designats per la Junta de Govern d'entre els/les col·legiats/des que tinguen més de deu anys d'exercici professional actiu i sobre els quals no existisca cap menció desfavorable en els seus expedients personals.  
Excepte remoció acordada per la Junta de Govern, la durada en el càrrec dels designats ho serà pel mateix temps que reste del mandat de la Junta de Govern que els va designar.  
La Comissió designarà d'entre els seus membres un vicepresident/a i un secretari/ària.  
c) Els membres de la Comissió Deontològica seran designats per la Junta de Govern mitjançant un acord adoptat per majoria absoluta dels seus membres. La deliberació i votació serà secreta.  
d) Són funcions de la Comissió Deontològica:  
1. L'assessorament, consell, orientació i ajuda a la Junta de Govern per al millor compliment de les competències que li atribueix la legislació i aquests estatuts.  
2. L'estudi, redacció, i divulgació de les normes ètiques professionals que afecten els/les col·legiats/des, així com informar sobre tota reforma en matèria de facultats disciplinàries col·legials.  
3. Actuar com a comissió de seguiment de les desviacions del bon fer professional de què tinguera notícia o sospita, podent proposar a la Junta les actuacions preventives o d'un altre tipus que crega oportunes.   
CAPÍTOL II  
RÈGIM ELECTORAL  
  
Article 30  
El president i els altres membres de la Junta de Govern seran triats per mitjà de sufragi, lliure, directe i secret en la forma que es determina en el present Estatut.  
  
Article 31  
Les eleccions per als càrrecs de la Junta de Govern s'ajustaran al principi de lliure participació dels/les col·legiats/des, d'acord amb el que disposen els presents estatuts i al calendari i la normativa electoral complementària que, aprovats per la Junta de Govern, es continguen en les convocatòries electorals, i que en cap cas no contravindran allò que s'ha establit en aquests estatuts.  
El sufragi serà lliure, igual, directe -siga personalment o per correu- i secret.  
Als efectes previstos en aquest capítol, es consideren hàbils tots els dies.  
  
Article 32  
El mandat de la Junta de Govern és de quatre anys, sense perjuí del termini màxim per a convocar eleccions i de la permanència en els càrrecs fins a la presa de possessió dels nous càrrecs electes  
  
Article 33  
Són electors/es tots/es els/les col·legiats/des que es troben donats d'alta en el Col·legi el dia de la convocatòria electoral i estiguen en el ple gaudi dels seus drets col·legials o corporatius i al corrent de les quotes i càrregues col·legials  
  
Article 34  
Són elegibles els/les col·legiats/des que, a més d'ostentar la qualitat d'electors, reunisquen, el dia de la convocatòria, les condicions següents:  
a) Per al càrrec de president/a, trobar-se en l'exercici de la professió i portar exercint-la, en règim de col·legiat de quota periòdica ordinària, els últims tres anys consecutius immediatament anteriors a la data de la convocatòria.  
b) Per a tots els altres vocals i els seus suplents, trobar-se en l'exercici de la professió i portar exercint-la, en règim de col·legiat de quota periòdica ordinària, en qualsevol de les seues modalitats, un mínim de dos anys consecutius immediatament anteriors a la data de la convocatòria.  
c) El/la president/a no es podrà presentar a un tercer mandat consecutiu per al mateix càrrec. Aquesta limitació no s'aplicarà a períodes de mandat derivats de Moció de Censura.  
d) No seran elegibles els que tinguen o hagen tingut durant la legislatura immediatament anterior a la convocatòria electoral qualsevol relació amb el Col·legi ja fóra com a proveïdor de béns/serveis, laboral o d'inspecció o ajuda a la inspecció sanitària o farmacèutica.  
  
Article 35  
Correspon a la Junta de Govern acordar la convocatòria d'eleccions, com a màxim el dia que vença el termini del seu mandat comptat a partir de la presa de possessió, de manera que no hi haja solució de continuïtat en la cobertura dels càrrecs col·legials. A partir de la convocatòria d'eleccions, la Junta a què corresponga vacar quedarà en situació: «en funcions».  
La convocatòria inclourà el calendari electoral i les normes aplicables a l'elecció, de conformitat amb el que disposen els presents estatuts i, si és el cas, el Reglament de Règim Interior del Col·legi.  
La convocatòria electoral es remetrà per correu electrònic a tots/as els/les col·legiats/des dins dels tres dies següents a l'adopció, i s'anunciarà en dos diaris provincials de màxima difusió, així com en la part pública del web col·legial.  
  
Article 36  
En cada procés electoral es constituirà una Mesa Electoral, que serà l'encarregada de vigilar tot el procés, presidir la votació, realitzar l'escrutini, resoldre les reclamacions que es presenten i, en general, realitzar totes les actuacions que siguen necessàries per a garantir la puresa, objectivitat i transparència del procés electoral.  
La Mesa Electoral estarà formada per un/a president/a, que serà l'elector/a de més edat d'entre els qui no hagen complit 65 anys el dia de la constitució de la mesa, i quatre vocals, d'ells els dos de major edat següents i els altres dos els de menor edat el dia de la constitució de la mesa.  
El vocal de menor edat actuarà de secretari.  
Es designaran cinc suplents, que seran aquells/as col·legiats/des que seguisquen els titulars de la mesa en els ordres indicats d'edat.  
Els suplents només tindran la missió de completar la Mesa Electoral en el moment de la seua constitució.  
Si, per aplicació de la regla precedent, la mesa no poguera en algun moment conformar-se pels cinc membres que la van constituir, seguirà constituïda vàlidament amb els qui restaren, sempre que el seu nombre no fóra inferior a tres.  
Quan el nombre de col·legiats/des n'excedisca 2.500, la mesa podrà estar constituïda per fins a un màxim de sis membres, és a dir, president/a i cinc vocals i, en el supòsit d'empat, decidirà el vot de qualitat del president/a; el cinqué membre serà el següent col·legiat de major edat.  
Cap dels components de la mesa no podrà ser candidat/a ni estar en relació amb qualsevol d'ells/es, en els supòsits de l'article 23.2 de la Llei 40/2015 d'1 d'octubre, i de ser-ho, el substituirà el seu suplent.  
  
La mesa es constituirà dins dels cinc dies següents a cada convocatòria electoral i es comunicarà per correu electrònic a tots/as els/les col·legiats/des dins dels tres dies següents.  
  
Article 37  
La Junta de Govern facilitarà a la Mesa Electoral la llista d'electors, que haurà de fer-se pública per mitjà de la seua exposició al tauler d'anuncis del Col·legi el mateix dia de la constitució de la Mesa Electoral.  
La llista, així publicada en el tauler d'anuncis, constituirà el cens de votants.  
La Mesa Electoral resoldrà totes les incidències o reclamacions relatives a inclusions, exclusions o rectificacions que es presenten dins dels cinc dies següents a aquell en què comence l'exposició de la llista. La resolució esmentada es farà pública al mateix tauler d'anuncis, entre els dies sisé i huité següents a aquell en què comence l'exposició.  
Contra la indicada resolució de la Mesa Electoral, podrà interposar-se recurs de reposició davant seu, dins dels tres dies següents a la publicació. Els recursos hauran de ser resolts per la mesa dins dels set dies següents a la seua interposició.  
  
Article 38  
A partir del moment en què es constituïsca la Mesa Electoral, i fins a les 14 hores del dia vint-i-cinqué posterior, els/les col·legiats/des podran sol·licitar cita prèvia per tal de presentar davant aquella els documents en què es continguen les candidatures per a ocupar els càrrecs.  
Perquè la candidatura siga vàlida a tots els efectes haurà de cobrir necessàriament el càrrec de president/a i les vint-i-dues vocalies. També s'inclourà en les llistes una relació de suplents de les vocalies, que serà de quatre candidats/es que substituiran els vocals en cas de renúncia, incapacitat, defunció o cessament per qualsevol altra causa, encara que qualsevol d'aquestes circumstàncies succeïren durant el període electoral.  
Les candidatures per a ocupar els càrrecs de president/a i les vocalies a què es refereix l'art. 26.3.b) d'aquests estatuts, amb el seu nom i dos cognoms, figurant en elles els/les candidats/es al lloc de president/a encapçalant la llista, i a les vocalies, amb la seua expressió ordinal, des del vocal primer al vocal vint-i-dosé, a més dels suplents.  
  
Les candidatures hauran d'anar avalades amb la firma de cinquanta-quatre electors/es que no siguen candidats/es en elles i en el moment de la seua presentació haurà d'adjuntar-se: (i) l'acceptació escrita de cada un/a dels candidats/es que les integren, (ii) fotocòpia dels seus DNI i dels que les avalen, i (iii) certificats col·legials acreditatius de la col·legiació i, de l'exercici del/la candidat/a durant almenys els dos anys consecutius immediatament anteriors a la convocatòria electoral i tres anys en el cas del càrrec del president/a.  
A les deu hores de l'endemà de finalització del termini de presentació de candidatures, la mesa es reunirà per a revisar les corresponents documentacions i procedir a la proclamació pública d'aquelles candidatures que reunisquen els requisits establits, alçant-se'n acta per duplicat del resultat. En l'acta esmentada s'arreplegaran totes les reclamacions que puguen formular-se pels/les assistents a aqueix acte, sobre les quals la Mesa Electoral resoldrà el que escaiga. Una de les còpies de l'acta serà exposada al tauler d'anuncis del Col·legi, quedant l'altra en l'expedient electoral.  
En el cas que alguna candidatura patira d'algun defecte formal esmenable, la mesa concedirà un termini de quaranta-huit hores per a l'esmena, demorant-se, en aquest cas, la resolució corresponent sobre la candidatura afectada fins a l'endemà del dia en què finalitze el termini esmentat, havent de procedir-se llavors conforme al paràgraf anterior. En cap cas es consideraran esmenables la insuficiència del nombre de firmes d'aval d'electors/es, el requisit que les candidatures que es presenten siguen completes i la necessitat de ser elegibles els candidats que les integren i complir les exigències establides en la legislació o en aquests estatuts.  
Quan només hi haja una candidatura proclamada, no escaurà votació, havent de procedir-se per la mesa a la proclamació d'electa de la candidatura esmentada i dels seus components.  
Totes les reunions que, als fins indicats, faça la Mesa Electoral estaran obertes a tots els/les col·legiats/des excepte la primera reunió que tinga lloc després de la finalització del termini per a la presentació de candidatures, i que tindrà l'objecte de revisar les corresponents documentacions per a poder procedir a la proclamació pública d'aquelles candidatures que reunisquen els requisits establits. Així mateix, la Mesa Electoral podrà declarar de caràcter privat qualsevol reunió d'aquella que tinga per objecte deliberar sobre qualssevol tipus de situacions plantejades durant el procés electoral.  
  
  
  
Article 39  
El dia assenyalat en la convocatòria, que haurà d'estar comprés entre el huitantè i el norantè posteriors a la constitució de la Mesa Electoral, a les nou hores, donarà començament l'acte de votació, per la qual cosa haurà d'estar reunida prèviament la Mesa Electoral.  
Cada candidatura podrà designar dos interventors, que necessàriament tindran la condició d'electors, prèvia la presentació de credencials firmades per un dels membres de la candidatura corresponent.  
  
L'horari de votació serà des de les nou hores fins a les díhuit hores del dia assenyalat per a l'elecció, sent aqueix el temps durant el qual hauran d'emetre el seu vot presencial els/les electors/es que prèviament no ho hagen fet ja per correu.  
El/la president/a de la mesa tindrà, dins del local on se celebre l'elecció, autoritat exclusiva per a mantindre l'ordre, assegurar la llibertat dels electors i l'observança de la legalitat. En el lloc reservat on es constituïsca la Mesa Electoral només podran romandre els seus components, així com els interventors designats en representació de les candidatures.  
Ni en els locals on se celebre l'elecció ni als seus voltants podrà realitzar-se propaganda de cap gènere a favor dels/les candidats/es. El president/a de la mesa prendrà respecte d'això totes les mesures que estime convenients.  
Per a la votació s'habilitaran les urnes necessàries, segons el nombre de votants i a juí del/la president/a de la mesa, perquè tinga lloc la votació.  
De la mateixa manera cada un dels membres de la mesa electoral i els interventors designats per les candidatures, disposaran d'exemplars del cens electoral, en el qual s'haja fet constar l'apunt marginal d'aquells que ja hagen emès el vot per correu, perquè siguen exclosos del vot presencial.  
Les candidatures seran votades com a úniques i completes de caràcter tancat i bloquejat.  
La votació serà nominal i secreta, anunciant el/la president/a la seua iniciació amb les paraules «Comença la votació».  
Tots/as els/les electors s'acostaran, un a un, a la mesa, havent d'acreditar-se pel seu nom i cognoms per mitjà de Document Nacional d'Identitat o un altre document acreditatiu (carnet de col·legiat o passaport, permís de conduir), encara que estiguen caducats. Després de comprovar-se -per l'examen de les llistes del cens electoral, que faran els vocals i interventors- que hi figura el nom del/la votant i que aquest/a no ha votat per correu l'elector/a entregarà per la seua pròpia mà al president/a o membre de la Mesa Electoral designat el sobre que continga la papereta corresponent. A continuació, el/la president/a, sense ocultar el sobre ni un moment, i a la vista del públic, dirà en alta veu el nom de l'elector/a i, afegirà «vota» i depositarà en l'urna el sobre.  
  
Si la identitat del votant oferira dubte, es comprovarà i resoldrà la mesa.  
  
Article 40  
La modalitat de l'emissió del vot per correu té com a finalitat facilitar al màxim el dret a l'exercici del vot, amb acreditació de l'autenticitat exigible a aquell.  
L'elector/a que decidisca votar per correu, podrà fer-ho per mitjà de manifestació a la Mesa Electoral, i el compliment dels requisits següents:  
1) Una vegada proclamades les candidatures, l'elector/a que desitge emetre el seu vot per correu, sol·licitarà -dins dels deu dies següents a la proclamació de les candidatures- a la mesa que li expedisca certificació de la seua inclusió en el cens, li entregue un model de l'imprès en què conste el seu desig de votar per correu, les paperetes de les candidatures i el sobre electoral amb el qual poder emetre el vot.  
2) L'elector/a omplirà la documentació i la remetrà per correu certificat, a la Mesa Electoral, havent d'incloure's en un sobre exterior: (i) una fotocòpia del seu DNI amb la seua firma; (ii) el sobre que continga la papereta de vot ?que haurà d'estar tancat en tot cas i que no contindrà menció cap exterior-; (iii) la certificació de la Mesa Electoral que acredite la condició d'elector; i (iv) el model imprès, firmat pel votant, on conste la seua voluntat d'exercir el vot per correu.  
  
L'entrada dels sobres exteriors dels vots per correu haurà de ser registrada en un llibre de registre especial per a aquests efectes que custodiarà la Mesa Electoral. A través d'aquest registre la mesa elaborarà un Cens de Votants per Correu per a fer complir l'article 40.4 d'aquests estatuts.  
Només s'admetran els vots per correu que arriben a la Mesa Electoral abans de les 20.00 hores del dia anterior a la votació.  
3) La Mesa Electoral custodiarà i conservarà tota la documentació relativa al vot per correu, i només l'entregarà al Col·legi una vegada transcorreguts els terminis establits per a les impugnacions administratives i resoltes aquestes.  
4) L'elector que haja exercitat la modalitat del vot per correu queda impossibilitat d'exercir-lo per mitjà de la seua presència en l'urna el dia assenyalat per a la votació.  
5) La Mesa Electoral abans de començar l'acte electoral disposarà del cens oficial actualitzat, on s'haja fet constar per mitjà de l'oportuna clau marginal ressaltada aquells electors que hagueren votat per correu, a fi d'excloure'ls de la votació presencial. La mesa rebutjarà el votant que, havent votat per correu, pretenga exercir el vot presencial.  
  
  
Article 41  
La votació es realitzarà per candidatures completes proclamades, en paperetes que seran impreses i es facilitaran o es remetran per la Mesa Electoral a tots/as els/les col·legiats/des i a les candidatures proclamades, a càrrec d'aquelles, i en les quals figuraran els noms i cognoms dels/les candidats/es i la seua expressió ordinal per a la qual se'ls vota  
  
  
Article 42  
Acabada l'hora assenyalada per a la votació, previ anunci del president/a que es donarà per acabat l'acte de la votació personal, s'obriran els sobres exteriors dels vots rebuts per correu, comprovant-se la documentació corresponent, prenent-se nota del nom de cada votant, en les mateixes condicions que les detallades per a la votació personal, havent de rebutjar-se aquells sobres de paperetes en què figure el nom del/la votant o menció o marca de qualsevol tipus que puga servir per a identificar el votant, procedint-se posteriorment a introduir en les urnes els sobres amb els vots.  
La mesa adoptarà les mesures que considere oportunes perquè, en cap cas, puguen distingir-se els vots personals dels efectuats per correu.  
  
Finalment votarà la mesa.  
  
Article 43  
1. Acabada la votació, se'n farà l'escrutini. Els sobres de votació només seran oberts al fer-se l'escrutini. L'escrutini no s'interromprà fins que s'hagen extret totes les paperetes de l'urna. Els/les escrutadors/es aniran prenent nota de les paperetes llegides, que es col·locaran sobre la mesa en el mateix ordre que van ser extretes.  
2. No seran computables com a vots vàlids a cap efecte aquells en què:  
a) Dins dels sobres de votació hi haja documents distints o afegits a les paperetes o més d'una papereta.  
b) Les paperetes que apareguen esmenades o completades, o si hi ha manifestacions o comentaris.  
3. Acabat l'escrutini general, s'alçarà l'acta, per duplicat exemplar. Se n'expedirà una còpia certificada per als/les interventors/es de cada candidatura que ho sol·liciten.  
4. La mesa proclamarà electa la candidatura que obtinguera nombre més gran de vots; en cas de produir-se empat, es convocarà nova elecció entre les candidatures empatades, continuant entre tant en funcions els anteriors titulars dels càrrecs esmentats.  
  
Article 44  
Contra els acords de proclamació de candidatures i de proclamació d'electes, es podrà interposar un recurs de reposició davant la Mesa Electoral, en termini de 10 dies. Les seues resolucions hauran d'adoptar-se en termini màxim de quinze dies, passats els quals es podran considerar desestimades per silenci. Tals resolucions deixaran expedita la via contenciosa administrativa  
  
Article 45  
1. El dia assenyalat en la convocatòria d'eleccions, que haurà d'estar comprés entre els quinze següents a la proclamació d'electes, tindrà lloc la presa de possessió dels/les triats/des.  
2. El Col·legi farà pública la constitució de la nova Junta de Govern i cursarà les comunicacions als organismes que escaiguen.  
  
  
CAPÍTOL III  
DE LA PROVISIÓ DE VACANTS  
  
Article 46  
1. Les vacants que es produïsquen en la Junta de Govern, per renúncia, incapacitat, defunció, sanció o qualsevol altra causa, durant el mandat dels seus membres, es proveiran en la forma prevista en els presents estatuts.  
2. Si la vacant es produïra en el càrrec de president/a, assumirà les seues funcions qui ocupe la Vicepresidència, que deixarà al seu torn vacant la vocalia que ocupara.  
3. Les vacants produïdes entre els vocals seran cobertes d'entre els vocals suplents, que hagen format part de la candidatura electa.  
4. Les vacants produïdes en la Comissió Permanent seran cobertes a proposta del president d'entre els membres de la Junta de Govern.  
  
5. Quan, esgotada la llista de suplents, el nombre de vocals siga menor de la meitat més un (inclosos vicepresident/a, secretari/ària, vicesecretari/ària, tresorer/a i vicetresorer/a), es considerarà extingit el manat de la Junta i es procedirà a la convocatòria de noves eleccions en la forma assenyalada en el Capítol Segon d'aquest Títol.  
  
  
CAPÍTOL QUART  
DE LA MOCIÓ DE CENSURA  
  
Article 47  
Els/les col·legiats/des amb dret de vot podran proposar la moció de censura contra la Junta de Govern, d'acord amb les normes següents:  
  
1a. La moció de censura es presentarà per escrit firmat per almenys el 30 % dels/les col·legiats/des amb dret de vot, havent de fer-se constar en la proposta les raons que la justifiquen i els/les col·legiats/des elegibles (complint les condicions d'elegibilitat dels presents estatuts) que es proposen per a la totalitat de càrrecs de la Junta de Govern, amb expressió dels càrrecs de cadascun/a.  
A la proposta s'acompanyarà còpia dels DNI de cadascun/a dels/les proponents i dels candidats/es proposats/des per a cobrir els càrrecs de la Junta de Govern, així com l'acceptació escrita de cadascun/a.  
  
Els/les col·legiats/des que firmen una moció de censura o hi siguen proposats/des com a candidats/es, no podran firmar-ne una altra en la resta del mandat.  
2a. Presentada la moció de censura d'acord amb els requisits expressats, el president/a convocarà Assemblea General Extraordinària de col·legiats/des per a tractar-la. La sessió haurà de tindre lloc dins dels seixanta dies hàbils següents a la presentació de la moció, no computant-se com a hàbil a tals efectes el mes d'agost.  
3a. En l'Assemblea General corresponent, que tindrà com a únic punt de l'ordre del dia el debat de la Moció de Censura, intervindrà en primer lloc el/la candidat/a a president/a, a continuació intervindrà un membre de la Junta de Govern i a continuació el/la president/a del Col·legi.  
4a. A continuació se sotmetrà a votació secreta la moció de censura, que quedarà aprovada si obté un nombre de vots igual a la majoria absoluta dels/les col·legiats/des presents, que supose a més almenys la tercera part del total dels/les col·legiats/des amb dret de vot.  
  
5a. De prosperar la moció de censura, la Junta de Govern cessarà automàticament en les seues funcions, i a continuació haurà de prendre possessió la triada.  
6a. La moció de censura no substitueix al procés electoral ordinari, per la qual cosa la Junta de Govern triada només prolongarà el seu mandat pel temps que restara fins a esgotar el mandat de l'anterior, per la qual cosa, al compliment del termini corresponent es procedirà a la convocatòria d'eleccions.  
7a. No es podrà presentar moció de censura si restara un termini de mandat de la Junta inferior a sis mesos.  
  
  
  
TÍTOL SISÉ  
RÈGIM ECONÒMIC  
  
Article 48. Recursos Econòmics:  
1. Els recursos del Col·legi seran ordinaris (o de caràcter institucional corporatiu) i extraordinaris (o privatius).  
2. Constitueixen els recursos ordinaris del Col·legi:  
a) Les quotes periòdiques ordinàries, ja siguen de caràcter fix o variable, a càrrec dels col·legiats/des així com les quotes d'incorporació al Col·legi.  
Tindran la consideració de quotes ordinàries:  
?La quota fixa periòdica general que haurà d'abonar-se mensualment per la pertinença al col·legi i que serà exigible a tots els/les col·legiats/des siga quina en siga la modalitat d'exercici o es troben col·legiats sense activitat.  
?La quota addicional variable, exigible només als farmacèutics/ques en funció de la modalitat del seu exercici professional i al presumible ús que realitzen dels departaments i serveis col·legials.  
L'Assemblea General a proposta de la Junta de Govern determinarà les quanties d'una i altres, podent establir quotes reduïdes per motius de solidaritat.  
b) L'import de les multes que s'imposen pel Col·legi en l'exercici de la seua potestat disciplinària.  
c) L'import dels drets d'expedició de certificats pel Col·legi, la quantia del qual es fixarà per la Junta de Govern.  
d) Les derrames que, amb càrrec als/as col·legiats/des, s'acorden per l'Assemblea General, per a atendre necessitats de caràcter extraordinari.  
L'Assemblea determinarà, en el mateix acte aprovatori dels pressupostos, l'import de les derrames així com els criteris del seu repartiment, tenint per a -això en compte raons de solidaritat-, així com la seua durada o ajornament. Les derrames no podran en cap cas establir-se de forma permanent o sense expressió del seu terme. Quan la situació d'urgència ho requerisca, la Junta de Govern podrà establir derrames -que seran immediatament exigibles- que se sotmetran a ratificació per la següent Assemblea ordinària.  
e) Les subvencions que es reben pel Col·legi de qualsevol institució o òrgan del sector públic o privat.  
f) L'import que perceba el Col·legi pels seus visats, la quantia del qual serà la que establisca la Junta de Govern.  
3. Són recursos extraordinaris del Col·legi:  
a) Les donacions, herències o llegats que puga rebre de qualsevol persona física o jurídica.  
b) Els fruits, rendes i interessos de qualsevol classe que produïsquen els béns, drets i accions que integren el patrimoni del Col·legi, així com els productes de la seua alienació, disposició, o gravamen.  
c) Les contraprestacions pecuniàries que hagen d'abonar-se al Col·legi pels serveis i/o activitats que aquell realitze o facilite tant els/les col·legiats/des com els/les particulars.  
d) Els ingressos per la venda de qualsevol classe d'impresos i publicacions, en qualssevol suports, ja siguen tipogràfics, d'àudio, de vídeo o informàtics.  
e) L'import corresponent a la realització d'informes, dictàmens, estudis, anàlisi i els drets que s'establisquen per l'organització o participació en cursos, conferències, estudis, taules o activitats anàlogues.  
  
f) Les quantitats que provinguen de qualsevol altra activitat de caràcter lícit.  
4. En cas d'impagament pels/les col·legiats/des de les quantitats establides en l'apartat 2 podran reclamar-se per via judicial, llevat que s'arbitrara un altre sistema, o se n'establira per conveni la recaptació administrativa per la Comunitat Autònoma.  
Les restants quantitats podran ser reclamades pel Col·legi per via judicial.  
La demora en els pagaments generarà a favor del Col·legi interès de demora al tipus legal, llevat que l'Assemblea imposara un altre diferent.  
Els/les col·legiats/des domiciliaran necessàriament el pagament o abonament de les quotes col·legials en compte bancari.  
La Junta de Govern podrà acordar el fraccionament, ajornament, suspensió o establir períodes de carència de la quota d'incorporació al Col·legi. Alhora, podrà acordar la suspensió de pagament de les quotes de Col·legi. També podrà acordar la suspensió de pagament de les quotes ordinàries (excepte la periòdica general), així com la reducció de totes les quotes fins al límit d'un 30 % del seu import; tal previsió únicament s'aplicarà, i mentre la seua situació es mantinga, a aquells farmacèutics/ques col·legiats/des que es troben en desocupació, en expectativa de destinació o lloc, sense retribució i que es demostren documentalment.  
5. El Col·legi recaptarà també, amb independència de tot l'anterior, les quotes que a cada col·legiat li corresponguen si és el cas per al Consell General de Col·legis de Farmacèutics d'Espanya o el Consell Autonòmic de Col·legis de Farmacèutics, en els termes que a l'efecte en prevegen els estatuts i Reglaments.  
  
Article 49. Dels pressupostos i balanços patrimonials  
1. Anualment s'elaborarà per la Junta de Govern, per a la seua aprovació per l'Assemblea General, un pressupost ordinari d'ingressos i despeses per a la cobertura dels fins i activitats pròpies del Col·legi, i un balanç patrimonial.  
2. El pressupost anual contemplarà, degudament classificades per partides separades, els ingressos i les despeses col·legials, amb expressió dels distints conceptes.  
3. El Capítol d'Ingressos arreplegarà els ingressos col·legials previstos per a l'exercici, assenyalant amb aquest fi les partides que identifiquen els ingressos pel seu origen i naturalesa.  
4. El Capítol de despeses contindrà almenys les següents partides, que es concretaran en subpartides i apartats, amb suficient detall per conceptes de manera que es puga identificar la despesa.  
a) Despeses de representació, compensacions i dietes que hagen d'abonar-se als membres de la Junta de Govern per al compliment de les seues funcions.  
b) Imports de les assignacions que corresponga als membres de la Comissió Permanent de la Junta de Govern per raó de la seua dedicació. Aquestes assignacions no podran excedir, en còmput total anual, per tot concepte i per a cada un, de la quantitat assenyalada en el Conveni Col·lectiu anual d'Oficines de Farmàcia per al facultatiu/va farmacèutic/a.  
  
c) Imports previstos per al sosteniment de les Seccions, Comissions, departaments i serveis del Col·legi.  
d) Quantitats que es consideren necessaris per a costejar les publicacions, butlletins, circulars i publicitat del Col·legi.  
5. Es podran elaborar pel Col·legi pressupostos de caràcter extraordinari, que hauran de ser, en tot cas, aprovats per l'Assemblea General de col·legiats/des.  
6. No podran realitzar-se transferències de crèdit entre les diverses partides del pressupost de despeses, que s'hagen aprovat amb caràcter independent per l'Assemblea General, excepte el que disposa el número següent.  
7. Si durant el transcurs de l'exercici econòmic les despeses efectives corresponents a qualsevol de les partides pressupostades superaren la consignació prevista, el/la tresorer/a elevarà proposta, previ estudi de viabilitat, de transferència de crèdit d'una altra o altres, a l'aprovació de la Junta de Govern.  
  
Article 50. De la liquidació de l'exercici econòmic  
1. Els comptes anuals de cada exercici es presentaran pel tresorer/a, degudament auditades per professional competent extern designat d'acord amb la legislació general, i se sotmetran a l'aprovació i examen previ de la Junta de Govern.  
2. Aprovades provisionalment per la Junta de Govern, quedaren a disposició dels/les col·legiats/des en les oficines del Col·legi des de la convocatòria de l'Assemblea General a què correspondrà la seua aprovació o censura definitiva d'aquestes. Qualsevol consulta o dubte respecte d'això se sotmetrà al que estableix l'article 14.4.  
3. Si de la liquidació del pressupost anual resultara superàvit en l'exercici anual, correspondrà a l'Assemblea General acordar l'ús i destinació que se li donarà en l'exercici següent, no podent fer-se'n ús sense l'autorització prèvia de l'Assemblea General.  
  
  
TÍTOL SETÉ  
RÈGIM JURÍDIC, FINESTRETA ÚNICA I SERVEI D'ATENCIÓ A COL·LEGIATS/DES I A CONSUMIDORS/ES I PERSONES USUÀRIES  
  
Article 51  
1. El règim jurídic dels actes i acords dels òrgans del Col·legi Oficial de Farmacèutics de la província d'Alacant, quan està sotmesos a Dret Administratiu, s'ajustarà al que disposa el present Estatut i, a falta d'això, a les Lleis que regulen el procediment administratiu comú de les Administracions Públiques.  
2. Aquells acords que afecten situacions personals dels/les col·legiats/des hauran de ser notificats, de conformitat amb el que estableix la legislació reguladora del procediment administratiu comú.  
3. Llevat que una altra cosa es dispose en la llei o en aquests estatuts, els actes i acords de l'Assemblea General, Junta de Govern o Comissió Permanent de la Junta de Govern podran ser objecte de recurs d'alçada, davant el Consell Autonòmic de Col·legis Oficials de Farmacèutics, dins del termini d'un mes.  
El recurs serà presentat davant el Consell Autonòmic de Col·legis Oficials de Farmacèutics. Si fóra presentat en el Col·legi, aquest el remetrà, junt amb els antecedents que formen l'expedient i el seu informe, al Consell Autonòmic en el termini de 10 dies.  
4. Els actes dels altres òrgans col·legials seran recurribles en alçada -en termini d'un mes- davant la Junta de Govern. Els que aquesta adopte en contestació a tals recursos, seran recurribles en la forma prevista en l'apartat anterior.  
5. Els actes col·legials dictats com a conseqüència d'atribucions o competències delegades de les Administracions Públiques, tindran la via de recurs administratiu que en la mateixa delegació s'establisca.  
6. Els actes resolutoris dels recursos per part del Consell Autonòmic seran directament recurribles davant la Jurisdicció Contenciosa Administrativa.  
7. Els actes del Col·legi no sotmesos a drets administratiu seran impugnables judicialment davant la jurisdicció que corresponga, previ esgotament de la via prèvia prevista en la legislació general sobre procediment administratiu comú de les Administracions Públiques.  
  
La validesa i executivitat dels actes administratius del Col·legi se sotmetrà a la legislació general sobre procediment administratiu comú de les Administracions Públiques.  
  
Article 52  
1. El Col·legi disposarà d'una pàgina web oficial perquè, a manera de Finestreta Única segons s'estableix en la Llei 17/2009, de 23 de novembre, els professionals poden informar-se i realitzar tots els tràmits corresponents amb el Col·legi esmentat per via electrònica i a distància, tot això d'acord amb els articles 10 i 11 de la Llei 2/1974, de 13 de febrer, de Col·legis Professionals, i sense perjuí del que estableix la Llei orgànica 15/1999, de 13 de desembre, de protecció de dades de caràcter personal.  
La Finestreta Única prestarà als/les col·legiats/des, de forma gratuïta, com a mínim, els serveis següents:  
a) Oferir l'oportuna informació sobre aspectes d'interès col·legial, així com sobre els formularis necessaris per a l'accés a l'activitat professional i el seu exercici, registre de col·legiats/des i societats professionals.  
b) Presentar la documentació i sol·licituds necessàries, incloent-hi la col·legiació.  
c) Conèixer l'estat de tramitació dels procediments en què es tinga la consideració d'interessat, i rebre les corresponents comunicacions i notificacions d'acord amb la legislació vigent.  
d) Convocar els col·legiats/des a les assemblees generals Ordinàries i Extraordinàries i posar en el seu coneixement l'activitat pública i privada del Col·legi Professional.  
2. El Col·legi disposarà, alhora, d'un servei destinat a atendre queixes i reclamacions que presenten els/les col·legiats/des, així com d'un servei d'atenció a consumidors i usuaris, d'acord amb el que preveu l'article 12 de la Llei 2/1974, de 13 de febrer, de Col·legis professionals.  
  
  
  
TÍTOL HUITÉ  
RÈGIM DISCIPLINARI  
  
Article 53  
1. Els/les col·legiats/des incorreran en responsabilitat disciplinària en els supòsits i circumstàncies establides en aquest Estatut. També incorreran en responsabilitat disciplinària, pels actes que realitzen dins de l'àmbit territorial del Col·legi, aquells farmacèutics/ques exercents col·legiats/des en col·legis distints, en virtut del principi de col·legiació única reconegut per la Llei i a què fa referència l'art. 11.5 d'aquests estatuts.  
2. El règim disciplinari establit en aquest Estatut s'aplicarà sense perjuí de les responsabilitats de qualsevol altre ordre, en que els/les col·legiats/des hagen pogut incórrer. Si es té coneixement que sobre els mateixos fets objecte d'una presumpta responsabilitat disciplinària se segueixen actuacions d'ordre penal, es podrà incoar o continuar la tramitació de l'expedient disciplinari, però no s'hi adoptarà la resolució final fins que es conega la decisió judicial ferma, quedant mentrestant, interrompuda la prescripció i no computant-se aqueix període de temps als efectes de caducitat de l'expedient.  
3. La potestat sancionadora correspon a la Junta de Govern. No obstant això, l'enjudiciament i sanció de les faltes comeses pels membres de la Junta de Govern, en l'exercici de les seues funcions col·legials serà competència del Consell General de Col·legis Oficials de Farmacèutics.  
4. Només podran imposar-se sancions disciplinàries en virtut d'expedient instruït a l'efecte, d'acord amb el procediment establit en el present Títol.  
5. Quan un mateix fet siga susceptible de ser qualificat d'acord amb dos o més de les faltes descrites en aquests estatuts, ho serà per aquella que aplique superior sanció al fet comés.  
6. Les sancions disciplinàries previstes en aquest Estatut són compatibles amb les administratives, judicials o penals que es puguen imposar.  
7. Als farmacèutics/ques que siguen membres d'una societats professionals els serà aplicable les responsabilitats disciplinàries que es puguen imposar.  
8. Quan la sanció a imposar a una societat professional siga la de suspensió temporal de l'exercici professional o expulsió del col·legi, es deixarà constància d'això en el Llibre Registre de Societats Professionals del Col·legi i es comunicarà al Consell General de Col·legis de Farmacèutics.  
  
Article 54. De la inspecció col·legial  
1. Als efectes de desenvolupar les seues funcions, el Col·legi, per acord de la Junta de Govern, podrà designar i acreditar degudament un/a o més inspectors/es.  
2. El càrrec d'inspector/a serà incompatible amb la condició de membre de la Junta de Govern.  
3. Les competències del/la inspector/a, que s'exerciran sempre a instàncies de la Junta de Govern, seran les següents:  
a) Desenvolupar i tramitar les gestions encomanades per l'instructor d'un expedient.  
b) Emetre els informes preceptius en l'àmbit de l'activitat col·legial.  
  
c) Inspeccionar in situ els establiments sanitaris de la responsabilitat dels/les farmacèutics/ques.  
d) Investigar fets i/o situacions que s'estimen oportuns en l'àmbit de la competència del Col·legi.  
e) Qualsevol altra que servisca per a la defensa dels interessos professionals o corporatius.  
  
Article 55  
Són faltes lleus:  
a) El retard o morositat en el compliment de l'obligació de satisfer les quotes i derrames.  
b) No comptar amb les instal·lacions i utillatges que, amb caràcter mínim obligatori, establisquen les lleis vigents en l'oficina de farmàcia o en altres establiments sanitaris.  
c) No mantindre en estat d'higiene sanitària l'oficina de farmàcia, o els altres establiments sanitaris que estiguen a càrrec seu, sempre que això no done lloc a perjuí per a la salut de tercers.  
d) Realitzar actes de publicitat o de propaganda en contra d'allò que s'ha previngut en les normes vigents o sense autorització prèvia del Col·legi.  
e) La falta de contestació, en el temps i forma que s'assenyale, als requeriments formals que li formule el Col·legi.  
f) El mer incompliment dels preceptes legals, reglamentaris i estatutaris sempre que no es pose en risc directe o es cause perjuí material als usuaris o a altres/as farmacèutics/ques -individualment o conjuntament considerats- de les prestacions farmacèutiques.  
g) La infracció de les normes aplicables, entre elles les regles o especificacions aprovades pel Col·legi, quant a col·locació dels cartells o rètols indicadors o anunciadors dels horaris i torns dels serveis d'urgència de les oficines de farmàcia, o dels rètols indicadors de la ubicació de les oficines de farmàcia o altres establiments sanitaris que estiguen a càrrec seu.  
h) La infracció per mera negligència dels deures que als farmacèutics imposa l'art. 15 d'aquests estatuts, sempre que no es pose en risc directe o es cause dany o perjuí material als usuaris o a altres farmacèutics -individualment o conjuntament considerats- de les prestacions farmacèutiques.  
  
Article 56  
Es consideren faltes greus:  
a) Encobrir de totes maneres l'exercici il·legal de la professió.  
b) Absentar-se de l'activitat professional per temps superior al que determine la legislació o sense omplir els requisits legals i reglamentaris.  
c) Infracció conscient, o per greu negligència o imprudència, dels deures professionals previstos en el present Estatut i en especial dels següents:  
1. Dificultar o impedir la llibertat d'elecció de l'usuari en l'accés a les prestacions sanitàries exercides pels/les farmacèutics/ques.  
2. No donar compte al Col·legi dels concerts o acords que realitze per a la dispensació als centres hospitalaris, sociosanitaris o de qualsevol altre tipus, i, en tot cas, la relació del que atén.  
3. Simular la propietat o titularitat d'una oficina de farmàcia o exercir la professió en forma incompatible o il·legal.  
4. Entrar en qualsevol classe de conveni i/o acord o pacte, amb altres professions sanitàries o amb entitats públiques o privades, que tinga per objecte lucrar-se amb la recomanació i ordenació dels seus serveis o que dificulte o impedisca la llibertat d'elecció per l'usuari d'oficina de farmàcia o d'establiment sanitari, i, en general, impedir o dificultar, per acció o omissió el dret de l'usuari a la lliure elecció de farmàcia o establiment sanitari.  
5. No complir estrictament les funcions d'adquisició, custòdia, subministrament, control i dispensació de medicaments, tant d'ús humà com veterinari, per mitjà de la presència obligada tant en oficina de farmàcia, com en les dispensacions en línia, d'acord amb la legislació aplicable, així com en altres establiments sanitaris que estiguen a càrrec seu.  
  
6. Incompliment del règim d'horaris d'obertura i tancament de les oficines de farmàcia i altres establiments sanitaris, així com els torns de guàrdia o servei d'urgència i vacances si és el cas, tant de forma presencial com en línia.  
7. No respectar i guardar el secret professional, i no difondre informacions que es declaren confidencials d'acord amb la legislació sanitària i normativa legal.  
8. No mantindre en estat d'higiene sanitària tant les oficines de farmàcia -en totes les seues seccions- com els altres establiments sanitaris que estiguen a càrrec seu, quan es pose en risc o es cause qualsevol dany o perjuí a la salut.  
d) Els actes provats de desconsideració manifesta cap als/les companys/es en l'exercici o amb ocasió de l'activitat professional, així com la denúncia falsa contra aquests.  
e) La captació o canalització de receptes, per qualsevol mitjà, cap a una determinada oficina de farmàcia o un altre establiment sanitari.  
  
f) L'incompliment de qualsevol de les obligacions establides per la legislació vigent sobre autorització, trasllat, modificació, cessió, traspàs o transmissió d'oficines de farmàcia o altres establiments sanitaris.  
  
g) Impedir l'actuació dels/les inspectors/as farmacèutics/ques designats per la Junta de Govern del Col·legi Oficial de Farmacèutics en les oficines de farmàcia o altres establiments sanitaris.  
h) Infringir les normes legals sobre dispensació, fabricació, distribució, conservació i custòdia de medicaments, quan es pose en risc directe o es cause perjuí material per als usuaris de les prestacions sanitàries, tant de forma presencial com en línia.  
i) Dispensar medicaments en establiments diferents dels autoritzats legalment per a això i/o desenvolupar qualsevol tipus de venda a domicili i/o qualsevol tipus de venda indirecta al públic que no s'ajuste a la legalitat vigent.  
j) Incomplir els requisits establits en les normes i les regles de l'art de la professió quant a preparació de fórmules magistrals i preparats oficinals.  
k) Incomplir les disposicions que regulen el règim d'absències, tant en oficines de farmàcia com en altres establiments sanitaris.  
l) Incomplir les normes sobre informació, publicitat i comercialització de medicaments, així com incomplir la legalitat vigent en matèria de propaganda i publicitat de l'activitat professional.  
m) No pagar les quotes o derrames col·legials després d'haver sigut requerits/des formalment a l'efecte.  
n) Atemptar contra la dignitat o honor de les persones que integren la Junta de Govern del Col·legi, del Consell Autonòmic de Col·legis Oficials de Farmacèutics o del Consell General de Col·legis de Farmacèutics d'Espanya, o dels altres companys en ocasió de l'exercici de la professió.  
o) Realitzar, sense previ coneixement del Col·legi, qualsevol tipus d'acords, concerts o convenis amb particulars o entitats sanitàries, públiques o privades, en matèria de distribució o dispensació farmacèutica.  
p) Iniciar l'activitat professional a falta o sense complir els requisits legals per a això, com ara acta d'obertura de l'oficina de farmàcia o la comprovació o inspecció corresponent.  
q) Incórrer en abús, frau de llei o frau processal en ocasió dels expedients administratius que regulen la legislació farmacèutica, quan d'aquesta manera es pretenga impedir o obstaculitzar el dret de tercers d'instal·lar oficines de farmàcia o establiments sanitaris.  
r) Realitzar actes de competència il·legal o deslleial en la promoció o venda al públic de medicaments, i/o productes sanitaris, així com realitzar actes de publicitat o propaganda que estimulen el consum i ús irracional dels medicaments.  
s) La pràctica de descomptes que no s'ajusten a la legalitat vigent en la dispensació de medicaments i productes sanitaris i accessoris inclosos en la prestació del Sistema Públic de Salut.  
t) Iniciar la dispensació de medicaments en línia sense complir els requisits per a això.  
  
Article 57  
Es consideren faltes molt greus:  
a) Col·laborar amb tercers, siga quina en siga la fórmula, per a permetre, donar lloc o no impedir l'exercici il·legal de la professió farmacèutica, l'intrusisme professional, simular la titularitat d'oficina de farmàcia, o tindre més d'una oficina de farmàcia, encara que per a això s'empren mitjans simulats.  
b) No prestar els serveis de guàrdia o urgència en el temps i la forma deguts.  
c) Cometre delictes dolosos contra la salut pública, o la imprudència o negligència professional -amb resultat de mort- en ocasió de l'exercici de la professió.  
d) Preparar, comercialitzar o dispensar remeis secrets, així com ocultar els principis actius de qualssevol fórmules magistrals o preparats oficinals.  
e) Realització d'assajos clínics sense ajustar-se al que disposen les normes aplicables, sempre que es pose en risc o es causen danys o perjuís a la salut.  
f) Donar indeguda publicitat a dades de caràcter personal dels usuaris de les prestacions farmacèutiques, de les quals haguera tingut coneixement en l'exercici professional.  
g) Realitzar qualssevol pactes o convenis de participació, dicotomia o comissió amb altres professionals sanitaris, tendents a incrementar l'ús irracional de medicaments, a dirigir el seu consum entre usuaris, pacients o beneficiaris, o a atraure per a si la dispensació de prescripcions o receptes.  
h) Realitzar qualsevol classe de convenis i/o acords o pactes amb altres professionals sanitaris, o amb entitats públiques o privades, que tinguen per objecte lucrar-se amb la recomanació i ordenació dels seus serveis o que impedisquen o dificulten la llibertat d'elecció de l'usuari d'oficina de farmàcia.  
i) Dispensar indegudament substàncies, productes o medicaments que directament o indirectament incórreguen/suposen dopatge en l'àmbit de l'activitat esportiva, o que impliquen o propicien mètodes prohibits en l'esport.  
j) La dispensació de medicaments no autoritzats i la seua comercialització a través d'internet.  
  
Article 58  
1. Les sancions que poden imposar-se són:  
A) En cas de falta lleus:  
a) Amonestació privada.  
b) Multa de fins al cèntuple de la quota fixa periòdica mensual del col·legi.  
B) En cas de falta greu:  
a) Multa de fins al cèntuple de la quota fixa periòdica semestral del Col·legi i amonestació pública davant l'Assemblea General.  
b) Suspensió de l'exercici professional durant un termini no superior a 6 mesos i amonestació davant l'Assemblea General i amb publicitat al tauler d'anuncis del Col·legi així com comunicació al Consell General.  
C) En cas de falta molt greu:   
a) Multa de fins al cèntuple de la quota fixa periòdica anual del Col·legi i amonestació pública davant l'Assemblea General.  
b) Suspensió de l'exercici professional per un termini de mes de 6 mesos i fins a 3 anys amb publicitat al tauler d'anuncis del Col·legi, comunicació al Consell General i amonestació pública davant l'Assemblea General.  
c) Expulsió del Col·legi amb publicitat al tauler d'anuncis del Col·legi, comunicació al Consell General i amonestació pública davant l'Assemblea General.  
En cas de comissió d'una infracció lleu en el termini de dos anys des que s'haja notificat sanció per una altra anterior, la segona infracció es considerarà greu, encara que per la seua tipificació fóra només lleu.  
  
En cas de comissió d'una infracció greu en el termini de tres anys des que s'haja notificat sanció per una altra anterior greu o molt greu, la segona infracció es considerarà molt greu, encara que per la seua tipificació fóra només greu.  
2. La imposició d'una sanció de suspensió de l'exercici professional o expulsió comportarà la proposta de tancament davant els organismes competents, pel temps assenyalat en la sanció, de l'oficina de farmàcia o altres establiments o centres sanitaris. Quan n'existisca copropietat, la proposta de la Junta de Govern es realitzarà en funció de la responsabilitat en què cada copropietari/a haguera incorregut.  
  
3. La Junta de Govern determinarà en cada cas la responsabilitat disciplinària dels farmacèutics/ques propietaris/àries d'oficina de farmàcia o altres establiments o centres sanitaris quan les infraccions s'hagen comés directament per altres cotitulars, substituts, regents, adjunts o empleats. Com a regla general, a efectes disciplinaris respondran per això, a part dels qui directament hagen comés les infraccions, els farmacèutics/ques responsables de vigilància.  
  
4. El Col·legi podrà percebre l'import de les multes -quan aquestes siguen executives- per mitjà de retenció de qualssevol quantitats que tinga a disposició del sancionat o perceba per a aquest.  
5. Les sancions que s'imposen a personal que treballe per compte d'altri o que depenga professionalment d'un altre, se li notificaran per al seu coneixement i als efectes oportuns.  
6. Les sancions per faltes greus o molt greus que s'imposen a membres de la Junta de Govern portaran com a sanció accessòria la de pèrdua de la condició de membre d'aquesta. Així com la suspensió en el càrrec durant la instrucció del procediment sancionador sempre que ho aprove la Junta de Govern amb un mínim de 2/3 dels seus vots a favor.  
  
7. Les sancions que s'imposen per faltes greus i molt greus, portarà com a accessòries la de constància per relació en la més immediata assemblea general que se celebre després d'assolir la seua fermesa.  
  
  
Article 59  
La responsabilitat disciplinària corporativa dels/les col·legiats/des s'extingeix pel compliment de la sanció, la defunció del sancionat, la prescripció de la falta i la prescripció de la sanció.  
  
Article 60  
1. Les faltes molt greus prescriuen al cap de tres anys, les greus als dos i les lleus a l'any, començant-se a comptar el termini de prescripció des que la falta s'haguera comés, o des que va finalitzar la conducta infractora per als casos d'infraccions continuades o permanents.  
La prescripció s'interromprà per la notificació al/la col·legiat/da afectat/da, de l'acord d'incoació del procediment sancionador.  
2. Les sancions imposades per faltes molt greus prescriuran al cap de tres anys, les imposades per faltes greus als dos anys i les imposades per faltes lleus a l'any.  
El termini de prescripció de la sanció per falta d'execució d'aquesta, començarà a comptar-se des de l'endemà d'aquell en què siga executable la resolució per la qual s'imposa la sanció o haja transcorregut el termini per a recórrer-la.  
El termini de prescripció de la sanció, quan el/la sancionat/da trenque el seu compliment, comentarà a comptar de la data del trencament.  
  
  
Article 61  
1. El procediment disciplinari corporatiu s'iniciarà sempre d'ofici per la Junta de Govern, siga a instància dels propis òrgans col·legials, siga per denúncia.  
Els inspectors del Col·legi alçaran acta dels fets que resulten de la seua actuació, sense emetre-hi cap juí, que seran firmades (llevat que es negue, de la qual cosa es deixarà constància) pel mateix inspector i el/la inspeccionat/da o qui intervinga en la diligència. L'acta d'inspecció no suposarà incoació de l'expedient disciplinari.  
2. Quan es pretenga seguir expedient disciplinari contra qui siga membre de la Junta de Govern, aquesta es limitarà a remetre els oportuns antecedents al Consell General de Col·legis de Farmacèutics perquè siga aquest el que, si és el cas, decidisca la incoació de l'expedient; aqueixa competència no podrà ser delegada en òrgans col·legials. La tramitació de l'expedient podrà, no obstant això, encomanar-se al propi Col·legi, que elevarà la proposta final al Consell.  
3. En l'expedient disciplinari també s'entendran les actuacions amb el denunciant, sense que això signifique que estiga automàticament legitimat per a recórrer en cas de discrepància, sinó que només ho estarà si els seus drets o interessos persones i directes estan afectats pels fets que siguen objecte de l'expedient esmentat.  
4. Abans d'acordar la incoació de l'expedient, la Junta de Govern podrà decidir la instrucció d'una informació prèvia o reservada, que no durarà més d'un mes, a l'efecte de la qual designarà a un dels seus membres perquè la desenrotlle. Tal fet es farà saber al/la col·legiat/da afectat/da, als efectes que facilite la labor corresponent. Practicades les diligències pertinents el ponent elevarà la Junta de Govern la proposta que considere pertinent amb vista al sobreseïment de l'assumpte a la incoació d'expedient disciplinari.  
  
Article 62  
1. Decidida per la Junta de Govern la incoació d'un expedient disciplinari, aquesta podrà adoptar les mesures provisionals que crega oportunes per a assegurar l'eficàcia de la resolució que hi poguera recaure. No es podran prendre mesures provisionals que puguen causar danys irreparables als/les interessats/des.  
2. En el propi acord d'obertura d'un expedient disciplinari es designarà l'instructor i el secretari, tant sí que estigueren ja nomenats amb caràcter general com si ho fóra per a aqueix concret assumpte. La Junta de Govern podrà substituir l'instructor i secretari, així com eventualment designar-ne uns de nous.  
3. Seran aplicables a l'instructor i al secretari les normes relatives a l'abstenció i recusació establides per la legislació de procediment administratiu comú.  
4. L'instructor ordenarà la pràctica de totes les diligències que siguen adequades per a la determinació i comprovació dels fets i, en particular, de totes les proves que puguen conduir a l'esclariment i a la determinació de les responsabilitats susceptibles de sanció. A la vista de les actuacions practicades, l'instructor formularà el corresponent plec de càrrecs.  
5. El plec de càrrecs haurà de redactar-se de manera clar i precís, comprendrà els fets imputats a l'inculpat/da -que s'arreplegaran en paràgrafs separats i numerats-, i expressarà, si és el cas, la falta presumptament comesa i les sancions que pogueren aplicar-se, amb referència els preceptes d'aquest Estatut. Estatut.  
6. El plec de càrrecs es notificarà al/la inculpat/da, concedint-se-li un termini no inferior a deu dies ni superior a quinze perquè puga contestar-lo amb les al·legacions que considere pertinents, l'aportació de documents que estime d'interès i la proposta de les proves que considere pertinents.  
7. L'instructor disposarà del termini d'un mes per a la pràctica de les proves que estime pertinents, siguen o no les propostes, amb notificació al/la inculpat/da del lloc, data i hora per a la seua pràctica, a fi que hi puga intervindre.  
L'instructor podrà denegar únicament l'admissió i pràctica de les proves que considere innecessàries o improcedents, la qual cosa farà en resolució motivada no recurrible, sense perjuí de les al·legacions que respecte d'això escaiguen en tràmits o recursos ulteriors.  
8. El cost que supose la pràctica de les proves serà a càrrec de l'expedientat que les sol·licite. El Col·legi podrà exigir les bestretes pertinents a reserva de la Liquidació definitiva una vegada practicades les proves. La liquidació de les despeses es practicarà unint els comprovants que n'acrediten la realitat i quantia. La falta de pagament per l'expedientat determinarà la denegació de la prova.  
  
Article 63  
1. Després de la pràctica de les proves, si és que s'hagueren practicat, l'instructor formularà proposta de resolució en què fixarà amb precisió els fets, motivarà, si és el cas, la denegació de proves -si no ho ha fet abans-, en farà la valoració per a determinar la falta/es que considere comesa, i precisarà la responsabilitat de l'inculpat així com la sanció a imposar.  
2. La proposta de resolució es notificarà al/a inculpat/da perquè, en el termini de 10 dies, amb vista a l'expedient, puga al·legar tot allò que considere convenient en la seua defensa.  
3. A continuació, l'instructor, llevat que considere pertinent corregir la proposta o practicar proves, remetrà l'expedient complet a la Junta de Govern, amb el seu informe.  
4. La Junta de Govern resoldrà l'expedient en la primera sessió que es convoque després de la seua recepció. No obstant això, la Comissió Permanent de la Junta de Govern podrà, abans d'adoptar la seua resolució, ordenar l'instructor la realització d'aquells tràmits que considere pertinents abans d'adoptar resolució definitiva.  
5. La resolució de la Junta de Govern que pose fi a l'expedient disciplinari haurà de ser motivada i resoldre totes les qüestions plantejades en l'expedient. No podrà sancionar per fets diferents dels que van servir de base al plec de càrrecs i a la proposta de resolució, sense perjuí de la seua distinta valoració que aquests li puguen merèixer. En l'adopció de l'acord de la Junta s'abstindran els qui hagen actuat en la fase informació prèvia o reservada o els qui n'hagen sigut instructor i secretari.  
  
6. L'acord haurà de ser pres per la Junta de Govern per mitjà de votació secreta i amb la conformitat de les dues terceres parts dels membres presents. En el còmput no es tindran en compte els membres de la Junta de Govern que no puguen intervindre en l'adopció de l'acord.  
  
7. La resolució que es dicte haurà de ser notificada a l'expedientat i, llevat que la Junta considere que no té interès personal afectat, al denunciant, amb expressió dels recursos que hi càpien, l'òrgan davant el qual han de presentar-se i terminis per a la seua interposició.  
8. Els expedients sancionadors caducaran en termini de sis mesos comptats des de l'acord d'incoació fins al dia de la seua resolució final. No es computarà a tals efectes el temps que transcórrega fins a la notificació personal a l'expedientat quan, per causa imputable a aquell, en retarde o n'impedisca la recepció. Els efectes de la caducitat seran els previstos en la legislació sobre procediment administratiu comú.  
  
  
Article 64  
1. Contra la resolució que pose fi a l'expedient, podrà el/la interessat/da, en el termini d'un mes, interposar recurs d'alçada davant el Consell Autonòmic de Col·legis Oficials de Farmacèutics. Si el recurs fóra presentat en el Col·legi, aquest, dins dels deu dies següents, el remetrà al Consell Autonòmic junt amb l'expedient instruït i el seu informe.  
  
2. Contra les resolucions dictades pel Consell Autonòmic de Col·legis Oficials de farmacèutics podrà l'interessat/da interposar recurs contenciós administratiu.  
3. Les sancions disciplinàries, una vegada que siguen fermes en via administrativa, podran ser executades per la Junta de Govern en els propis termes de la resolució que n'acorde la imposició. Per a això podrà demanar l'ajuda d'altres autoritats, si calgués.  
4. No obstant això, la Junta de Govern del Col·legi podrà acordar, d'ofici o a instància de part, quan s'acredite la interposició pertinent del recurs contenciós administratiu, la suspensió de l'execució, sense perjuí del dret del/a interessat/da a sol·licitar tal suspensió en l'àmbit del propi recurs contenciós administratiu. En tot cas, quan la sanció consistisca en l'expulsió del Col·legi, l'execució quedarà en suspens fins que la resolució sancionadora quede ferma.  
  
5. Les sancions que impliquen suspensió en l'exercici de la professió o expulsió del Col·legi seran comunicades al Consell General de Col·legis de Farmacèutics, perquè tinguen efecte en tots els Col·legis del territori nacional, al fi dels quals aquest els traslladarà a tots els Col·legis i autoritats sanitàries competents.  
  
  
TÍTOL DEU  
DISTINCIONS I PREMIS  
  
Article 65  
El reglament de Règim Interior del Col·legi establirà les normes que regulen la concessió de les distincions i premis al mèrit professional i col·legial, o als serveis prestats a la professió o al col·legi des d'àmbits diferents del farmacèutic. Adoptaren la forma, per ordre de major a menor importància, de Col·legiació d'Honor, Placa de Distinció (de plata o de bronze), Medalla d'Or i Medalla de Plata.  
  
La col·legiació d'honor premiarà els serveis prestats a la professió o al col·legi des d'àmbits diferents del farmacèutic, o en aquest àmbit però per no col·legiats/des.  
Excepte les medalles, no podran concedir-se distincions als/as col·legiats/des mentre ostenten la condició de membre de la Junta de Govern.  
Les plaques premiaren el mèrit científic i professional dels/les col·legiats/des. Les medalles premiaran respectivament els cinquanta i vint-i-cinc anys d'exercici professional sense sanció.  
La concessió de de col·legiat d'honor o plaques es decidirà, després de deliberació reservada, per acord de la Junta de Govern adoptat per tres quarts dels membres que la componguen.  
Els actes de la Junta de Govern relatius a distincions i premis són de caràcter graciable.  
  
  
TÍTOL ONZE  
DE LA DISSOLUCIÓ, ABSORCIÓ I FUSIÓ  
  
Article 66. Dissolució del Col·legi  
1. La dissolució del Col·legi només serà possible quan per llei s'establisca o quan per llei es permeta. En el primer cas caldrà ajustar-se, quant al procediment i conseqüències, al que la mateixa llei assenyale.  
2. Si la llei permetera la dissolució del Col·legi i deixara als seus membres la decisió de dissoldre'l, l'acord de dissolució haurà d'adoptar-se en Assemblea General Extraordinària convocada a l'efecte, per acord unànime de la Junta de Govern o a petició de com a mínim el 30 % del cens col·legial; en aquest cas, l'Assemblea General haurà de celebrar-se abans de dos mesos. La convocatòria haurà de ser publicada en un diari oficial i en dos periòdics diaris de màxima tirada o cobertura en l'àmbit provincial. Perquè siga vàlid l'acord de dissolució haurà de ser adoptat almenys per una majoria de dos terços de col·legiats/des del cens electoral del Col·legi. De no aconseguir-se la indicada majoria, no podrà tornar a plantejar-se novament la dissolució fins transcorregut un any des de la votació.  
3. Quan, en el moment de realització de l'Assemblea, pel còmput del quòrum dels presents, es faça evident la impossible obtenció de la majoria a què es refereix el punt anterior, s'alçarà la sessió, deixant-se constància d'això en acta i estant-se al que estableix el paràgraf anterior sobre eventual nova convocatòria.  
4. L'acord de dissolució contindrà, en tot cas, les disposicions oportunes sobre liquidació, amb nomenament d'una comissió amb aquest fi, i atribució d'actius resultants de caràcter patrimonial en la forma que la llei preveja o, a falta d'això, l'Assemblea acorde.  
  
Article 67. Absorció i fusió  
1. L'absorció o fusió de o pel Col·legi -que, tret que la llei diga altres coses, només podrà ser-ho amb altres Col·legis de Farmacèutics de la Comunitat Valenciana- serà possible en els termes que la legislació preveja i sempre que es complisquen els dos requisits següents:  
a) L'acord d'absorció o fusió haurà d'adoptar-se en Assemblea General Extraordinària a l'efecte, convocada per la Junta de Govern o a petició de com a mínim un 30 % del cens col·legial. Tal assemblea tindrà lloc en un termini màxim de dos mesos. La convocatòria haurà de ser publicada en un diari oficial i en dos periòdics diaris de màxima tirada o cobertura en l'àmbit provincial.  
b) S'exigirà acord protegit almenys per dos terços de col·legiats/des del cens electoral del Col·legi. De no aconseguir-se la indicada majoria no podrà tornar a plantejar-se la mateixa qüestió fins transcorregut un any des de la votació.  
2. Quan, en el moment de realització de l'Assemblea, pel còmput del quòrum dels presents, es faça evident la impossible obtenció de la majoria a què es refereix el punt anterior, s'alçarà la sessió, deixant-se constància d'això en acta i estant-se al que estableix el paràgraf anterior sobre eventual nova convocatòria.  
  
DISPOSICIÓ ADDICIONAL  
  
Única  
El Reglament de Règim Interior del col·legi i les seues normes de funcionament desenvoluparan el que estableixen els presents estatuts.  
  
  
DISPOSICIONS TRANSITÒRIES  
  
Primera  
L'actual Junta de Govern es mantindrà fins a la convocatòria d'eleccions, la qual cosa haurà de produir-se en el termini de quatre anys des que aquesta va ser triada.  
  
Segona. Règim disciplinari  
Als efectes del règim disciplinari establit en els presents estatuts s'entendrà:  
1r. Els expedients incoats abans de l'entrada en vigor d'aquests estatuts se sotmetran als tràmits establits en els anteriors, que aquests deroguen.  
2n. Les innovacions o agreujaments i el sistema de sancions establit en els presents estatuts, només seran aplicables a aquells actes d'infracció que es produïsquen després de la seua entrada en vigor.  
3r. Excepcionalment s'aplicarà el règim disciplinari amb efecte retroactiu quan aquest signifique tractament més favorable al/a presumpte/a infractor/a, en relació amb la normativa vigent al moment de produir-se la falta.  
  
Tercera  
Als efectes del que estableix l'article 34 d) es tindrà en compte, als efectes de còmput, el temps d'exercici dels càrrecs des de les eleccions celebrades l'any 2014.  
  
Quarta  
El nombre actual de membres de la Junta de Govern no s'ajustarà al que preveu l'article 26.3.b fins a la constitució de la Junta de Govern que seguisca a les primeres eleccions generals al Col·legi que se celebren després de l'entrada en vigor d'aquests estatuts.  
  
DISPOSICIÓ DEROGATÒRIA  
  
Única  
Queden expressament derogats els estatuts del Col·legi, publicats el dia 21 d'octubre de 2008 en el Diari Oficial de la Generalitat Valenciana.  
  
DISPOSICIONS FINALS  
  
Primera  
La Comissió Permanent de la Junta de Govern del Col·legi Oficial de Farmacèutics d'Alacant proposarà a la Junta de Govern, per a la seua aprovació, el text del Reglament de Règim Interior del Col·legi.  
  
  
Segona  
Aquests estatuts entraran en vigor l'endemà de la publicació en el Diari Oficial de la Generalitat Valenciana.